Gerakan Kiri Menuju Kemerdekaan

Sebelum adanya UMNO dan sebelum adanya usul menubuhkan Malayan Union, ada sekelompok anak muda cuba memacu kemerdekaan tanah air kita dari cengkaman penjajah.

Mereka ini adalah pencetus gerakan nasionalis dalam membawa tanah air kita menuju kemerdekaan.

Orang memanggil gerakan kiri kerana sikap mereka yang rebellious dan melawan norma tadbiran kolonialis diwaktu itu.

Kalau membaca buku teks sejarah sekolah, nama seperti Burhanuddin Al Helmy, Ahmad Boestamam, Ibrahim Yaacob, Ishak Muhammad adalah antara nama yang disebut sebagai kalangan orang penting dalam Kesatuan Melayu Muda (KMM) yang merupakan parti politik pertama di Malaya dimana ia wujud hasil kesedaran untuk bangkit berjuang menuntut kemerdekaan berasaskan reformasi gerakan Islah yang diterajui kalangan penuntut dari Timur Tengah untuk melawan penjajah dan kolonial Barat.

Sebelum Jepun menjejakkan kaki ke tanah ini, Kesatuan Melayu Muda adalah gerakan yang paling lantang menyokong gagasan Kesemakmuran Asia Timur Raya dan Asia Untuk Asia. Mereka sedar bahawa Jepun adalah pembuktian hakiki dimana hegemoni kuasa Eropah sebelum ini yang dianggap kebal dan sukar ditangani memang boleh dikalahkan.

Bilamana Jepun mendarat di Kota Bahru dan mara sehingga ke Singapura, KMM menyambut mereka dengan tangan terbuka dengan harapan Jepun menjadi kuasa yang membebaskan dan memerdekakan Malaya.

Sepanjang pendudukan Jepun, kalangan anggota KMM yang diterajui Ibrahim Yaacob mendapat layanan baik dan diberikan banyak peluang politik dan bebas melakukan aktivitas kepartian selain merekrut kader kader dan leftenan parti untuk perjuangan kemerdekaan.

Pentadbiran Jepun diwaktu itu turut membantu pembentukan Malai-Gunsei, iaitu elemen ketenteraan sukarelawan Malaya yang kebanyakannya terdiri dari masyarakat awam Malaya yang dipanggil berkhidmat untuk melicinkan pentadbiran harian dan urusan awam Malaya yang ditakluk Jepun selain kalangan ahli KMM sendiri.

Objektifnya adalah untuk memastikan adanya keanggotaan tentera sukarela yang bakal menjadi nukleus pasukan keselamatan Malaya bila Jepun mengiystiharkan kemerdekaan.

Usaha memerdekakan Malaya yang tidak henti2 oleh Ibrahim Yaacob juga dapat dilihat dengan nekadnya beliau untuk menuntut kemerdekaan Malaya bersama sama Indonesia dibawah gagasan Indonesia Raya dan beliau seringkali berusaha memujuk pentadbiran tentera Jepun pada waktu itu mempercepatkan usaha tersebut.

Tumpuan meningkatkan kemahiran anak watan Malaya juga dilaksanakan dengan pelaksanaan pendidikan vokasional disekolah sekolah, menyerap masuk anak muda dan kakitangan pentadbiran awam dalam pasukan sukarelawan tentera dan menghantar pelajar pelajar untuk melanjutkan pelajaran di universiti di Jepun sebagai langkah menyediakan Malaya kearah kemerdekaan dan mandiri serta mampu menjana lebih banyak kalangan rakyat yang berkemahiran.

Jepun merupakan pihak penakluk yang mempelopori pengajian vokasional kepada rakyat Malaya dimana mereka menekankan aspek kemahiran pertanian moden dan pertukangan serta kejuruteraan moden, ekonomi serta pembinaan sebagai asas membangunkan negara. Mereka melihay cara ini adalah satu2nya cara mengeluarkan rakyat yang dijajah kolonial Barat untuk mengembalikan semangat nasionalis dan mandiri dan tidak lagi melihat kebergantungan kepada bekas kolonial untuk membangun.

Walaupun sejarah Jepun dipenuhi dengan kezaliman, ia berlaku bukan kerna Jepun itu bersifat zalim tetapi disebabkan tekanan perang yang terus menerus menjerut perekonomian negara matahari terbit tersebut berikutan embargo bahan mentah, serangan keatas garisan logisitk yang makin menipis disebabkan asakan armada Berikat serta kekalahan teruk angkatan bersenjata empayar Jepun dalam beberapa siri pertempuran di Lautan Pasifik menyebabkan cengkaman mereka semakin goyah.

Kekurangan makanan dan bekalan ubatan yang dicatu bagi meneruskan kempen perang sedikit sebanyak menjejaskan kualiti hidup rakyat pada ketika itu yanh terus menerus memburuk. Ditambah lagi ancaman subversif oleh MPAJA yang menghasut rakyat untuk tidak bekerjasama dengan Jepun. Relatifnya orang Melayu tidaklah teruk dilayan oleh Jepun berbanding orang Cina.

Melihatkan Jepun semakin menghampiri ambang kekalahan, KMM diberikan peluang untuk menjadi kuasa yang akan mengambil alih pentadbiran Malaya dan Ibrahim Yaacob sendiri mendesak agar kemerdekaan Malaya dipercepatkan.

Namun ia tidak berlaku kerana Jepun secara rasminya menyerah kalah selepas ledakan atomik keatas Hiroshima dan Nagasaki.

Harapan kemerdekaan melalui Jepun telah tertutup.

Walaubagaimanapun sepatutnya Ibrahim Yaacob boleh saja mengambil peluang tersebut tetapi mengambil keputusan untuk angkat kaki ke Indonesia, meninggalkan KMM yang dibiar tanpa pemimpin dan hala tuju.

Kalangan kader dan ahli KMM pada awalnya sudah sedia untuk ambil alih pentadbiran, malah kalangan gerilawan juga sudah sedia untuk angkat senjata menghadapi bekas kolonial Malaya iaitu komunis tetapi dengan hilangnya Ibrahim Yaacob, KMM hilang arah dan berpecah serta tidak lagi mempunyai kelebihan yang kemudian diisi oleh MPAJA yang diterajui PKM.

Dan sewaktu vakum kuasa inilah belang dan taring PKM keluar. Mereka menghukum rakyat sesuka hati atas alasan tali barut melalui mahakamah kanggaru dan bertindak menyerang orang Melayu yang mereka anggap bekerjasama dengan Jepun.

Disini bermulanya rusuhan kaum dan dendam ini berterusan dipendam dan dibakar sehingga kemuncaknya pada 13 Mei 1963. Asas rusuhan ini bermula sejak penaklulan Jepun lagi.

Jika Ibrahim Yaacob tidak lari ke Batam dan kemudian Jakarta pastinya 14 hari Darurat selepas Jepun menyerah kalah tidak berlaku. Pasti KMM akan terus wujud dan Malaya pasti merdeka sama awal dengan Indonesia. Dan pasti tarikh dan tahun merdeka kita sudah 70 tahun dan bukan 60 tahun.

Pasti sejarah kita berbeda.

Tapi ketetapan Allah itu lebih baik dari perancangan kita hambaNya.

Gerakan kiri tidak pernah disorokkan sejarahnya malah diajarkan setiap darinya – yang bermula dengan kebangkitan Kaum Muda yang dicerminkan oleh gerakan Islah dari Timur Tengah sebelum perang dunia dan melahirkan ramai pejuang dan gerakan selepas perang dunia seperti PETA, PETIR, API, AWAS, KRIS dan PKMM.

Cuma orang kita sekarang bersangka sangka dan terlalu melihat sejarah dari sudut sentimen politik dan tidak obejktif.

Sejarah KMM dan parti radikal lain tetap ada.

Sayangnya mereka diperguna oleh PKM dan ini menjurus kepada pengharaman semua gerakan radikal Melayu dan sosialis Melayu.

Hanya kerana Jepun kalah lebih awal dan KMM lambat mengambil inisiatif.


Sang Naya: Syuhada Melayu Melaka Melawan Penjajah Portugis

Saya ingin kongsikan kisah seorang perwira yang kurang dikenali dan tidak didendang. Beliau adalah Sang Naya, pengintip atau mata-mata Kesultanan Melaka.

Saya telah mengumpulkan banyak fakta tentang ilmu dan strategi perang dalam menentang penjajahan di Alam Melayu. Antaranya ialah kemahiran merisik, menyamar dan mengintip. Portugis juga mencatatkan bahawa pengintip-pengintip Melaka pernah naik ke kapal-kapal Portugis dan menyamar sebagai pedagang.

Salah seorang pengintip atau mata-mata dalam Kesultanan Melaka ialah Sang Naya. Ketika Portugis sudah menguasai Kota Melaka dan Sultan Mahmud Syah terpaksa berundur ke Johor, Sultan Melaka itu tidak menyerah kalah semata-mata. Baginda sentiasa berusaha untuk merebut kembali Kota Melaka.

Ketika di Johor, melalui arahan Sultan Mahmud Syah, Laksamana Melaka iaitu Hang Nadim telah memerintahkan Sang Naya untuk menyusup ke Kota Melaka dan mengintip keadaan dalam Kota Melaka. Sang Naya juga ditugaskan untuk menjalankan propaganda dan menghasut orang-orang yang ada di Kota Melaka untuk memberontak menentang Portugis.

Sang Naya pun menjalankan tugasnya dengan penuh berani dan cemerlang. Beliau telah menghasut orang-orang di Melaka untuk memberontak bagi mewujudkan ancaman ke atas Portugis dari dalam Kota Melaka.

Namun, Sang Naya akhirnya tertangkap dan beliau telah dibunuh kejam oleh Portugis. Sang Naya telah diikat dan dibawa ke puncak benteng A Farmosa. Beliau kemudiannya dilemparkan dari atas benteng ke bawah. Dengan itu, beliau pun terkorban.

Punca pihak Portugis berjaya menghidu aktiviti rahsia Sang Naya berkemungkinan besar disebabkan berlakunya pengkhianatan ke atas dirinya oleh orang-orang tempatan sendiri. Tidak diketahui di manakah Sang Naya dimakamkan. Barangkali di sekitar Benteng A Farmosa.

Sang Naya adalah tokoh yang tidak dikenali dan terpinggir. Namun peranannya dalam usaha membebaskan tanah air dari cengkaman penjajah sangatlah besar.


Filem Ant-Man: Menyingkap Sejarah Sumatera Dan Kisah Nabi Sulaiman

Mesti pelik dengan tajuk ni kan?Saja nak share. Kita mesti tahu tentang kewujudan siri-siri filem “Ant Man” terbitan Marvel Studio di pawagam. Jika kita tonton siri Ant Man and the Wasp, dalam cerita tu, ada satu scene dimana manusia hidup bersama semut-semut yang bersaiz besar.

Apabila melihat Semut Besar ini, teringat pula tentang kisah Semut Raya@Semut Besar. Semut Raya menurut YM Profesor Syed Naquib al-Attas merupakan asal usul bagi nama Sumatera. Beliau yang merupakan seorang pemikir tersohor dunia Melayu Islam menukil hal ini dalam karyanya yang berjudul “Historical Fact & Fiction”.

Kenyataan beliau telah mengubah pola pensejarahan Alam Melayu. Selama ini, kita familiar dengan teori dari pihak Sarjana Barat yang berhipotesis bahawa nama Sumatera berasal dari perkataan Sanskrit, “Samudera” yang membawa maksud Lautan.

Syed Naquib menolak teori ini berdasarkan sebuah kisah yang tercatat dalam Hikayat Raja-Raja Pasai. Diriwayatkan bahawa ketika Merah Silu hendak menaiki takhta kerajaan, baginda terlihat seekor semut besar yang bersaiz seekor kucing melintas di hadapan baginda.

Takjub akan peristiwa tersebut, maka didirikan istana kerajaan di situ lalu tempat tersebut dinamakan sebagai Samatra. Ramai sarjana berpandangan bahawa kisah ini hanyalah berbentuk sastera klasik.

Walau bagaimanapun, Syed Naquib membuktikan kewujudan hal ini melalui sebuah kitab Arab lama berjudul “Ajaibul Hindi” karya Buzurg ibn Syahriyar. Kitab tentang pengembaraan di negeri-negeri berdekatan Hindi itu mencatatkan bahawa seorang yang bernama Muhammad bin Babishad menceritakan di utara Sumatera, “Terdapat semut yang sungguh besar terutamanya di Pulau Lamri yang mana mereka itu membesar”.

Mungkin pelik bagi kita… Namun, jika kita perhatikan dengan lebih teliti, Ibn Katsir iaitu seorang muarrikh (sejarawan) dan mufasir (ahli tafsir) Islam turut mencatatkan kisah yang mirip dengan hal ini. Dalam Kitab Tafsir al-Azhim, Ibn Katsir ada menghurai Surah an-Naml (Semut) ayat 18 berkenaan kisah Nabi Sulaiman dan Semut.

Hingga apabila mereka sampai di lembah semut, berkatalah seekor semut, “Hai semut-semut, masuklah ke dalam sarang-sarang kalian, agar kalian tidak diinjak oleh Sulaiman dan tenteranya, sedangkan mereka tidak sedar.” (An-Naml: 18)

Ibn Katsir menghurai :-Ibnu Asakir telah meriwayatkan melalui jalur Ishaq Ibnu Bisyr, dari Sa’id, dari Qatadah, dari Al-Hasan, bahwa nama semut yang berbicara itu adalah Haras. Ia berasal dari kelompok semut yang dikenal dengan nama Bani Syisan.

Disebutkan bahwa besar semut itu sama dengan seekor serigala, sedangkan semut yang berbicara itu pincang kakinya. Ia merasa risau kaumnya akan binasa dipijak oleh gerombolan pasukan Nabi Sulaiman. Maka ia menyeru kepada kaumnya agar memasuki sarang-sarang mereka.

Perbahasan lengkap mengenai saiz semut ini boleh dirujuk dalam Tafsir al-Azhim dan Qasasul Anbiya yang kedua-duanya merupakan karya Ibn Katsir.

Dari rujukan saya, kisah nabi Sulaiman dan Semut juga boleh ditelusuri dalam Bible, Kitab Amsal 6:6-8. Kitab “Amsal” atau nama penuhnya dalam Hebrew iaitu Misyle Syelomoh (Permisalan Sulaiman) merupakan himpunan misalan atau perumpamaan yang dibuat oleh Nabi Sulaiman dengan penuh hikmah sebagai nasihat kepada umatnya.

Sifat Semut yang digariskan oleh Nabi Sulaiman dalam kitab Amsal ini adalah sama dengan gambaran yang diceritakan dalam al-Quran. Dalam Amsal 6:6-8, Nabi Sulaiman atau King Solomon menyatakan sifat terpuji semut ada tiga perkara iaitu :-

1) Semut merupakan haiwan yang bijak merancang.2) Semut sering bekerjasama.3)Semut fokus pada kerja mereka walau apa jua halangan besar yang mereka hadapi.

Dalam kita seronok menonton filem fiksyen Ant Man di pawagam, sengaja saya mengajak agar kita ingat juga kepada kisah para nabi dan mempromosikan sejarah Nusantara.

Persoalannya, adakah Movie Ant Man ni diilhamkan melalui kisah dalam kitab Amsal? Benarkah wujud Semut bersaiz besar? Mengapa kisah Semut Besar turut ada dalam Lagenda Arab, Hindi dan Alam Melayu? Adakah spesis Semut Besar dalam kisah Kerajaan Nabi Sulaiman ini ada kaitan dengan Semut Raya di Alam Melayu? BERSAMBUNG…

*Jemput follow penulis : https://instagram.com/khairiasyraf_17


Megatherium Americanum – Sloth Sebesar Gajah

Haiwan zaman dulu dan sekarang sebenarnya tidak begitu berbeza… melainkan dengan saiz semata-mata. Gajah zaman prasejarah besar gila.

Babi pun sama – harap badan saja besar, belum tentu pandai bagi signal. Pada zaman sama, bumi Amerika Selatan amat kaya dengan flora dengan fauna tersendiri. Salah satu haiwan gergasi yang pernah hidup di hutan sana adalah Megatherium americanum.

Tengok pada nama pun boleh agak. Ia mesti besar. Memang sinis sangat kalau beri nama ‘mega’, tetapi pendek macam perempuan tinggi 155 sentimeter ke bawah.

Dalam bahasa mudah, M. americanum merupakan spesis sloth gergasi (giant sloth). Spesis ini mula timbul pada zaman Pliocene Awal barangkali melalui proses evolusi yang mengambil masa jutaan tahun (Delsuc, n.d., 2019). Mungkin ada yang akan hilang arah selepas baca “proses evolusi”.

Berkali-kali kena ulang: buang tanggapan buruk pada evolusi, kerana Charles Darwin tidak pernah berkata evolusi adalah manusia daripada beruk.

Saiz seekor M. americanum boleh mencecah enam meter panjang, yakni daripada kepala ke ekor (Haines & Chambers, 2007). Jadi senang cakap, panjang dan beratnya setanding dengan Gajah Asia. Tetapi ciri-ciri fizikal membuatkan M. americanum jauh lebih menggerunkan.

Mudah kata, cuba bayangkan seekor gajah di atas pokok. Situasinya hampir sama macam Arsenal. Kita tidak tahu macam mana boleh panjat sampai masuk dalam kelayakan Liga Juara-Juara Eropah. Tetapi kita tahu mesti jatuh bawah balik punya.

Masalahnya, M. americanum mempunyai kuku tajam yang serba panjang… sangat sesuai untuk berpaut pada pokok. Kalau ia jatuh, memang dasar perangai macam Harry Maguire. Itulah kiasannya.

Hidup Dalam Kawanan

Sloth zaman sekarang suka hidup menyendiri, hanya bergaulan semasa musim mengawan sahaja. M. americanum dipercayai suka hidup berjemaah.

Tetapi saintis juga berpendapat yang spesis ini tiada masalah untuk hidup menyendiri dalam gua (sebab itu aku cakap pasal Harry Maguire).

Selama jutaan tahun, spesis ini ibaratkan terasing daripada rantaian makanan semulajadi. Ia tidak bermusuh dengan sesiapa, dengan sifat herbivor yang tidak mengancam imbangan alam karnivor.

Untuk makan, M. americanum akan menggunakan kaki belakangnya supaya boleh berdiri. Ketika ini ekornya memainkan peranan sebagai “kaki kelima”… sementara dua kaki depan berfungsi macam tangan.

Dengan cara ini, M. americanum boleh makan dengan selesa – bergantung pada otot rahang yang sangat kuat untuk bantu gigi semasa mengunyah.

Dan M. americanum dijangka akan makan begitu banyak sampai perlu tidur seketika… sama macam segelintir dalam kalangan pembaca.

Kenapa Ia Pupus

Oleh kerana tiada musuh sejati, Megatherium americanum hidup sangat lama. Spesis ini merupakan antara yang paling tahan lasak kerana mengharungi masa selama jutaan tahun.

Sains mengenal pasti spesis ini hidup sampai 8,500 S.M. (bermakna ia pupus dalam lingkungan 10,000 tahun yang lalu).

Apa punca kepupusan? Boleh agak barangkali. Punca utama adalah tidak lain tidak bukan manusia (Steadman, et al., 2005). Mudah kata, alam flora dan fauna menjadi pentas spesis tanpa musuh memburu dominasi.

Dan M. americanum tewas pada spesis manusia prasejarah yang berakal. Dua sampel tulang mendedahkan sisi gelap prasejarah, kerana manusia prasejarah terbukti cuba menyembelih M. americanum.

Nampaknya sejarah sekarang sedang berulang… kerana banyak spesis sudah tumbang dan banyak lagi dijangka akan pergi buat selamanya angkara manusia.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Sloth Gergasi ini untuk kekal hidup. Beli di: http://bit.ly/TerhempasnyaShopee

RUJUKAN:

Delsuc, F., et al. (2019). Ancient Mitogenomes Reveal the Evolutionary History and Biogeography of Sloths. Current Biology. 29 (12): 2031-2042.

Haines, T., & Chambers, P. (2007). The Complete Guide to Prehistoric Life. Firefly Books. Halaman 192-193.

Steadman, D., et al. (2005). Asynchronous extinction of late Quarternary sloths on continents and islands. Proc. Natl. Acad. Sci. USA. 102 (33): 11763-11768.


Badang Hero Pertama Dari Malaysia Dalam Mobile Legends

Permainan mudah alih ‘Mobile Legends: Bang Bang’ baru sahaja memperkenalkan hero ‘Badang’, yang merupakan hero pertama dari Malaysia. Bagi peringkat awal, hero ini diperkenalkan dalam ‘Advanced Server’ (Server ujian) untuk menguji hero tersebut dahulu  sebelum dilepaskan di normal server (official server ) baru-baru ini.

Permainan Mobile Legends : Bang Bang merupakan permainan bergenre MOBA Multiplayer Online Battle Arena  yang mengunakan telefon pintar bagi platform Android dan IOS.

Moonton iaitu pihak developer Mobile Legends : Bang Bang meletakan karakter lagenda warisan dalam sejarah  seperti General Yun zhao ( China ) ,General YI Sun Shin ( Korea selatan ) ,General Minsitthar (Myanmar) , Lapu-lapu ( Philipine ) , Gattotkaca ( Indonesia ) di dalam permainan tersebut.

Selepas watak lagenda Indonesia Gatotkaca diperkenalkan dalam permainan ini, pemain dari Malaysia memberi pendapat agar pihak Moonton mencipta hero dari Malaysia dengan pelbagai cara seperti mengirimkan email serta komen kepada pihak moderator. Ini membuatkan pihak Moonton mula membuat undian di dalam ‘Group Mobile Legends : Bang Bang Official Malaysia’ untuk  memilih siapakah hero yang akan datang dari Malaysia. Hasilnya para pemain majoriti memilih Hang Tuah dan Hang Jebat.

Beberapa hari kemudian pihak Moonton memberi tugas pada moderator untuk menyimpan data-data watak hang tuah dari peminat dan pemain dari malaysia yang merangkumi cadangan senjata, pakaian, rupa paras dan lain-lain lagi.

Namun, lain pula jadinya. Kecaman demi kecaman oleh pemain dari negara jiran mencemuh Hang Tuah berasal dari Indonesia malah senjata hang tuah seperti keris juga dipersoalkan menyebabkan pihak pembangun membatalkan watak ‘hang tuah’ dan menyebabkan kekecewaan pada pemain dari malaysia.

Salah seorang penulis The Patriot pernah memberi pandangan kepada pihak moderator untuk disampaikan kepada pembangunan permainan ini bahawa watak Hang Tuah perlu diteruskan, malah sepatutnya tidak timbul isu watak ini milik negara seberang kerana hakikat sejarah, Laksmana Hang Tuah berasal dari kerajaan Melaka bukannya dari Indonesia. Malangnya beliau disingkirkan dari group tersebut.

Selepas beberapa hari pembatalan watak Hang Tuah, pihak Moonton menaikan semula undian. Berikut ialah senarai watak-watak dalam sejarah Melayu yang mungkin dipilih untuk menggantikan Hang Tuah:

Hang Jebat, Badang, Puteri Santubong, Tok Janggut, Puteri Gunung Ledang, Che Siti Wan kembang, Dato Maharaja Lela dan Lain-lain lagi

Selepas beberapa bulan menyepi, akhirnya pihak pembangun memperkenalkan hero pertama Malaysia iaitu ‘Badang’ di advanced server (server ujian ).  Rata-rata rakyat Malaysia memberikan repon positif  dan setakat ni tiada lagi mana-mana negara cuba memprotes dengan serius dan masih ada lagi segelintir pihak tak bertanggungjawab mencemuh hero pertama Malaysia

Peranan Hero Badang dalam Mobile Legends : Bang Bang ialah pahlawan (role fighter) dan keistimewaan Reap/kerosakan letusan (speciality Reap/Burst).

SUMBER :

1) MOBILE LEGENDS :  BANG BANG 2) GROUP MOBILE LEGENDS : BANG BANG OFFICIAL MALAYSIA


Maharaja Abu Bakar: Bapa Permodenan Johor

Bila kita berbicara berkenaan Sultan Abu Bakar, pasti imej pertama ialah pemodenan yang dibawa kepada negeri Johor sehingga menjadikan negeri tersebut disegani oleh negeri-negeri Melayu lain pada abad ke-19. Dan baginda juga berjasa kerana berjaya mempertahankan kemerdekaan negeri dari dirobek oleh Britain pada ketika itu. Tetapi siapa sebenarnya Sultan Abu Bakar dan bagaimana semua ini dapat dicapai?

Diputerakan pada 3 Februari 1833 di Istana Lama, Teluk Belanga, Singapura, Sultan Abu Bakar merupakan putera sulung kepada Temenggung Ibrahim di mana moyang baginda ialah Sultan Abdul Jalil Shah IV, Sultan Johor pertama dari keturunan Bendahara. Semasa kecil, baginda diajar berkenaan adat istiadat Melayu dan agama Islam di Teluk Belanga sebelum dihantar ke Sekolah Melayu Teluk Belanga yang dikendalikan oleh Reverend Benjamin Peach Keasberry. Di sinilah, Sultan Abu Bakar membentuk keperibadian sebagai seorang lelaki budiman Inggeris dan fasih berbahasa Inggeris.

Apabila usia Sultan Abu Bakar mencecah 18 tahun, Temenggung Ibrahim menghantar baginda sebagai wakil untuk berunding dengan Sultan Ali yang mahu mendapatkan semula kedudukannya sebagai pemerintah Johor. Dan apabila ayahanda baginda semakin uzur, Sultan Abu Bakar secara perlahan-lahan diberi tugas mentadbir negeri Johor. Pada masa inilah, kemampuan diplomatik baginda mendapat perhatian dan pujian ramai pegawai British termasuklah William Napier, penasihat perundangan baginda. Napier turut mengiringi Sultan Abu Bakar semasa baginda membawa bonda Sultan Mahmud Muzaffar Shah dari Lingga, Tengku Teh ke Johor semasa sultan tersebut cuba mendapatkan kedaulatannya sebagai pemerintah di Pahang.

Apabila perang saudara meletus antara Bendahara Wan Ahmad dengan kekandanya, Tun Mutahir di Pahang, baginda bersekutu dengan Tun Mutahir. Ini dibuktikan dengan pertama, perkahwinan Sultan Abu Bakar dengan anak perempuannya pada tahun 1860 dan kedua, perjanjian persahabatan dan jaminan sokongan antara mereka setahun berikutnya. Selepas Tun Mutahir terbunuh dalam perang tersebut, jenazah beliau dikebumikan di Bukit Timbalan, Johor Bahru. Bagi Sultan Abu Bakar pula, baginda mengisi jawatan Temenggung selepas ayahanada baginda meninggal dunia pada 31 Januari 1862.

Menyedari bahawa kekuatan ekonomi diperlukan untuk mengekang Britain dari mencampuri urusan dalaman Johor, baginda mengembangkan Sistem Kangchu yang diperkenalkan ayahandanya, Temenggung Ibrahim. Menerusi pengembangan dan penyusunan semula penanaman lada hitam dan gambir, ini menarik lebih ramai peladang Cina untuk datang ke Johor. Dan hasil dari ladang mereka membawa kepada kestabilan kewangan negeri Johor. Sultan Abu Bakar juga sedar dengan kehadiran ramai orang Cina, pasti akan ada elemen kongsi gelap. Enggan membenarkan situasi Perang Larut kembali berulang di Johor, baginda mengiktiraf kumpulan kongsi gelap Ngee Ann sebagai satu organisasi sah dan salah seorang daripadanya bernama Tan Hiok Nee dilantik menjadi anggota majlis negeri. Ianya merupakan satu tindakan berani tetapi inovatif demi memastikan keamanan negeri terjamin dan ekonomi negeri terus berkembang.

Selepas Istana Besar Johor siap dibina pada tahun 1866, Sultan Abu Bakar memindahkan ibu negeri Johor dari Singapura ke Tanjung Puteri (Johor Bahru). Istana tersebut dilihat lebih gah berbanding kediaman Gabenor Negeri-Negeri Selat sekaligus menonjolkan lambang kekuasaan politik Johor. Selain itu, baginda turut mewujudkan struktur birokrasi dan majlis penasihat terdiri daripada pemimpin Melayu tempatan dan dua pemimpin Cina. Antara anggota majlis yang banyak membantu baginda ialah Menteri Besar Johor pertama, Dato Jaafar Muhammad, Dato Abdul Rahman Andak dan Dato Muhammad Salleh Perang. Selain penubuhan majlis ini, Sultan Abu Bakar turut mewujudkan Jabatan Perbendaharaan, Jabatan Polis, Jabatan Tanah dan Kerja Raya, Jabatan Perubatan dan Jabatan Marin. Bagi melicinkan lagi pentadbiran, baginda turut menyemak semula undang-undang negeri agar ianya bersesuaian dengan idea Barat. Menurut Sir Harry Ord, Gabenor Negeri-Negeri Selat pada tahun 1870-an, Sultan Abu Bakar (pada ketika itu memakai gelaran Maharaja) merupakan satu-satunya raja Melayu yang memerintah mengikut negara bertamadun.

Pada tahun 1866, baginda menyifatkan gelaran Temenggung yang digunakan tidak berapa dikenali di negara atas angin. Lalu Sultan Abu Bakar menghantar sepupunya, Ungku Haji Muhammad dan Dato Jaafar bertemu dengan sejarawan Bugis, Raja Ali Haji di Riau. Bila mendengar sebab mereka dihantar, Raji Ali Haji menyokong tuntutan baginda selepas melihat sejarah pemerintah Johor dan susur-galur keturunan baginda. Berikutan itu, Sultan Lingga memperkenan gelaran Maharaja pada Sultan Abu Bakar selepas Ungku Haji Muhammad dan Dato Jaafar berangkat menyampaikan hasrat baginda. Baginda turut mendapat sokongan Gabenor Negeri-Negeri Selat dan baginda dimahsyurkan sebagai Maharaja Johor pada 30 Jun 1868.

Sultan Abu Bakar meneruskan reformasi pemerintahan dengan melantik empat orang komisioner atau pegawai daerah untuk wilayah Endau, Pantai Timur, Pantai Barat dan Muar. Sementara baki kawasan lain ditadbir oleh 13 residen atau penghulu dan dua wakil untuk pulau-pulau di Selat Melaka dan Laut China Selatan. Walaupun sekali pandang, ia kelihatan seperti sistem pentadbiran koloni, ia sebenarnya diintegrasikan dengan idea pentadbiran tempatan. Menurut sejarawan British, J.M Gullick, pentadbiran Johor dilihat lebih tersusun, sekaligus mematikan peluang Britain masuk campur dalam urusan dalaman Johor. Selain itu, baginda turut membina sekolah-sekolah, hospital, balai polis, memperkenalkan perkhidmatan pos dan Askar Timbalan Setia Johor. Dan Johor turut melakar sejarah sebagai negeri Melayu pertama yang membina landasan keretapi pada tahun 1869 tetapi terpaksa dibatalkan berikutan landasan yang dibina daripada kayu itu diserang anai-anai.

Selepas Sultan Ali mangkat pada tahun 1877, pembesar-pembesar Muar bersetuju Muar dimasukkan dalam negeri Johor selepas berlaku pertelagahan antara dua putera Sultan Ali. Walau bagaimanapun, persetujuan mereka ditolak oleh Tengku Alam, putera sulung baginda. Dan seperti dinyatakan dalam satu entri The Patriots tidak lama dahulu, maka tercetuslah Perang Saudara Jementah antara pasukan Tengku Alam dengan pasukan tentera Sultan Abu Bakar dipimpin Dato Muhammad Salleh Perang untuk merampas semula Muar. Namun pasukan Tengku Alam tewas dan Muar menjadi sebahagian daripada negeri Johor. Selepas peristiwa tersebut, tentera dari kedua-dua belah pihak tinggal di Jementah dan Segamat membuka beberapa petempatan termasuk Pagoh. Kemangkatan Sultan Ali juga turut membuka ruang kepada baginda untuk mendapat pengiktirafan sebagai Sultan Johor.

Namun, kejayaan terbesar Sultan Abu Bakar ialah keupayaan baginda mengekalkan kemerdekaan Johor. Baginda sedar pengaruh Britain di negeri-negeri Melayu tidak dapat dielakkan selepas pemeteraian Perjanjian Pangkor 1874. Tetapi di sinilah kemahiran Sultan Abu Bakar sebagai seorang diplomat terserlah. Sedar kuasa sebenar Britain bukan terletak pada Gabenor Negeri-Negeri Selat tetapi Pejabat Koloni di London, baginda melakukan beberapa siri lawatan ke Eropah termasuk Britain dan mengadakan hubungan persahabatan dengan Ratu Victoria. Buktinya, Sultan Abu Bakar dijemput ke Istana Buckingham dan menjadi tamu Ratu di Istana Windsor.

Semasa di London inilah, baginda diberi pengiktirafan rasmi sebagai Sultan Johor dan mengadakan hubungan formal dengan Britain melalui perjanjian yang dimeterai pada 11 Disember 1885. Sultan Abu Bakar turut menubuhkan lembaga penasihat negeri di mana sesetengah anggotanya ialah pegawai koloni dengan tujuan menjaga kepentingan Johor di London. Antara pegawai koloni yang dilantik baginda pada lembaga tersebut ialah William Fielding dan Cecil Smith. Perjanjian ini juga dapat mematikan sebarang cubaan dari Gabenor Negeri-Negeri Selat dari cuba masuk campur kerana pertama, kedudukan baginda lebih tinggi dari Gabenor dan kedua, baginda berurusan secara terus dengan Pejabat Koloni di London, bukan lagi dengan Gabenor seperti yang dilakukan oleh raja-raja Melayu sebelum ini.

Pada tahun sama, baginda turut mengadakan lawatan ke Itali. Semasa di Rome, Sultan Abu Bakar dibenarkan menghadap Raja Umberto I dan bertemu dengan Paus Leo XIII. Hubungan Itali dengan rantau Asia Tenggara bukanlah sesuatu yang asing kerana pada abad ke-19, Itali menghantar kapal-kapal lautnya di rantau ini atas misi perdagangan, diplomatik dan saintifik. Dan sesetengah daripada komander ini mengadakan lawatan dan pertemuan dengan pemerintah tempatan termasuk sepupu Raja Umberto I, Duke Genoa dengan Sultan Abu Bakar. Pertemuan baginda dengan Raja Umberto mengeratkan lagi hubungan Johor-Itali.

Dan kepentingan menjaga kemerdekaan Johor semakin penting selepas Sultan Abu Bakar melawat Jepun pada tahun 1883. Pada tahun tersebut, baginda diperkenan menghadap Maharaja Meiji dan mengadakan pertemuan dengan Perdana Menteri serta Menteri Luar Jepun. Di sinilah, baginda diperlihat semua aspek pemodenan yang dilakukan Jepun dalam menghadapi tekanan kuasa Barat. Sebelum berangkat pergi dan pulang dari Jepun, Sultan Abu Bakar singgah seketika di Hong Kong, Shanghai, Hankow dan Nanking. Di sini, baginda melihat kekuasaan Dinasti Qing yang semakin malap dek tidak dapat menahan asakan kuasa-kuasa Barat. Pastinya imej-imej ini menyedarkan Sultan Abu Bakar bahawa Johor tidak boleh leka kerana pada bila-bila masa, ia boleh juga menjadi mangsa seperti China.

Johor turut mempunyai hubungan baik dengan Empayar Turki Uthmaniyyah. Buktinya, pada lawatan pertama Sultan Abu Bakar pada tahun 1866, baginda bertemu dengan khalifah ketika itu, Sultan Abdul Aziz. Hasil dari pertemuan tersebut, baginda dihadiahkan seorang puteri Circassia bernama Ruggyyah Hanum oleh Sultan Abdul Aziz. Ruggyyah kemudian berkahwin dengan adinda Sultan Abu Bakar, Ungku Abdul Majid dan Dato Jaafar selepas kemangkatan Ungku Abdul Majid. Untuk lawatan seterusnya pada tahun 1893, Sultan Abu Bakar turut mengadakan pertemuan dengan Sultan Abdul Hamid II di mana baginda diraikan dengan sambutan jamuan negara dan menaiki dua kereta kuda sambil diiringi satu pasukan tentera kavalri. Baginda turut mendapat pingat Imperial Order of the Osmans. Walaupun hubungan ini dilihat tidak signifikan pada pandangan Barat tetapi ia sebenarnya mengukuhkan lagi kuasa baginda dan menaikkan rasa hormat rakyat pada baginda.

Selain taktik diplomatik, satu lagi perkara yang membantu Johor mengekalkan kemerdekaannya ialah penggubalan Undang-Undang Tubuh Negeri Johor pada tahun 1895. Draf perlembagaan tersebut dilakukan oleh Dato Abdul Rahman Andak. Perlembagaan ini dicadangkan oleh Sultan Abu Bakar sendiri yang bimbang akan keadaan kesihatannya. Baginda sedar jika baginda tidak bertindak pantas, pasti Britain akan mencari ruang untuk campur tangan di Johor. Menurut ramai cendekiawan, perlembagaan ini merupakan asas kepada sistem pentadbiran Johor dan negeri Melayu pertama yang mengamalkan sistem raja berperlembagaan. Dan bagi sejarawan negara, Tan Sri Khoo Kay Khim menyifatkan penggubalan perlembagaan tersebut mencerminkan sikap progresif yang dimiliki baginda dan menjadikan Johor lebih ke hadapan berbanding negeri-negeri lain. Dan perlembagaan ini juga menjadi asas kepada perlembagaan-perlembagaan di negeri-negeri Melayu lain.

Dan apa yang dibimbangi Sultan Abu Bakar menjadi kenyataan. Pada awal Mei 1895, baginda kembali bertolak ke London ditemani oleh putera dan pewaris takhta, Tunku Ibrahim dengan hasrat mendapatkan sokongan dan pengiktirafan London. Baginda yang sudah gering sejak dari awal lawatan akhirnya tiba di London pada 10 Mei dan menginap di Bailey’s Hotel. Keadaan Sultan Abu Bakar yang gering menyebabkan baginda tidak boleh menerima ramai pelawat tetapi Putera Arthur, Duke of Connaught and Strathearn menziarahi baginda sebanyak dua kali. Ratu Victoria turut menghantar doktor peribadi baginda, Douglas Powell merawat Sultan Abu Bakar selepas mendengar khabar baginda gering. Semasa di Bailey’s Hotel inilah, baginda terkena penyakit pneumonia dan mangkat pada 4 Jun 1895. Jenazah Sultan Abu Bakar dibawa pulang ke Johor oleh sebuah kapal perang British dari Pulau Pinang. Baginda dikurniakan pemakaman negara dan dimakamkan di Makam Mahmoodiah pada 7 September 1895. Selepas itu, Tunku Ibrahim menaiki takhta dan ditabalkan sebagai Sultan Johor baru pada November 1895.

SUMBER


Kenapa Takbir Raya Orang Melayu Mendayu-Dayu?

Dengar sahaja suara takbir bergema di jagat raya, itu menandakan kita semua sudah memasuki 1 Syawal dan meninggalkan bulan Ramadan yang mulia. Suara takbir itu juga memberikan kegembiraan kepada kita kerana inilah satu-satunya masa kita dapat berkumpul bersama saudara-mara yang telah lama terpisah.

Namun ketika Covid-19 menyerang Malaysia, selama dua tahun berturut-turut kita tidak dapat pulang ke kampung halaman kerana sekatan perjalanan oleh kerajaan. Buat pertama kalinya, kita hanya terduduk sepi pada malam raya sambil mengenangkan keluarga di kampung. Di tambah lagi, alunan takbir raya dilaungkan dengan irama yang sungguh syahdu dan mendayu-dayu, pasti membuat kita bertambah sedih.

Anda perasan tak sesuatu yang pelik tentang takbir raya di negara kita? Apabila menjelang sahaja raya, pasti takbir akan dialunkan dengan cukup syahdu dan mendayu-dayu. Padahal di negara-negara Arab, takbir raya dilaung dengan penuh semangat sebagai simbolik kemenangan umat Islam menjalani puasa.

Malah ada yang beranggapan aluan takbir raya mendayu-dayu menyalahi konsep. Katanya, rasa sedih yang tiba ketika mendengar takbir raya bukanlah kerana mengenangkan kebesaran Allah tetapi lebih kepada tidak dapat beraya, teringat kampung halaman, makanan dan sebagainya.

Persoalannya sekarang apa sebab takbir raya di negara kita mendayu-dayu, adakah kerana kita merupakan bangsa yang gemar bermain emosi?

Sebenarnya takbir raya mendayu-dayu yang menjadi trademark di negara kita ini berasal daripada alunan tarannum jiharkah. Kepulauan Melayu dikatakan telah terdedah dengan beberapa jenis alunan tarannum sejak abad ke-7 iaitu ketika Kekhalifahan Umayyah memegang tampuk pemerintahan dunia Islam.

Salah satu alunan tarannum tersebut adalah tarannum jiharkah yang berasal daripada Parsi dan telah diubahsuai oleh qari-qari dari Hijjaz mengikut budaya setempat. Bermula dari situ, tarannum jiharkah telah digunakan sebagai salah satu alunan untuk membaca Al-Quran

Jadi dekat mana part mendayu-dayu tu?

Cuba dengar tarannum jiharkah di sini, pasti anda akan dapat mengesan alunan mendayu-dayu apabila ayat Al-Quran dibaca.

Secara asasnya tarannum jiharkah memang dikenali sebagai alunan yang sangat sinonim dengan sifat mendayu-dayu dan sedih. Kebiasaannya, tarannum jiharkah akan dialunkan ketika membaca ayat-ayat yang menceritakan perihal hari kiamat, rintihan dan doa. Penggunaan tarannum jiharkah yang lembut, menusuk kalbu dan tenang pasti boleh memberikan kesan emosi yang mendalam buat kita ketika mendengar.

Bagi mereka yang ingin merasakan kekhusyukan dan keinsafan yang sedalam-dalamnya ketika membaca Al-Quran, bolehlah menggunakan taranum jiharkah. Walau bagaimanapun, para Quraa di Malaysia akan jarang menggunakan tarannum jiharkah untuk mengalunkan bacaan ayat suci Al-Quran. Tapi jangan risau kerana tarannum jiharkah masih lagi menjadi amalan pari qari yang berasal daripada Mesir.

Senang cerita elemen mendayu-dayu dalam tarannum jiharkah inilah yang mengaruhi alunan takbir raya sehingga menjadi sayu dan sedih. Jadi selepas ini jika anda yang cuba membandingkan antara takbir kepulauan Melayu dan negara Arab, cakap sahaja bahawa kita alunkan takbir menggunakan tarannum jiharkah. Tidak menjadi kesalahan untuk alunkan takbir mendayu-dayu kerana tarannum jiharkah merupakan salah satu jenis tarannum yang digunakan untuk membaca Al-Quran.

RUJUKAN:

Azrin Wahid. (2021, Mei 13). Perlukah takbir raya dialunkan mendayu-dayu. Ini penjelasannya. Utusan TV.

Nurul Auji Hasbullah, Ahmad Sanusi Azmi & Adnan Mohamed Yusoff. (2020). Ilmu tarannum di Malaysia: Amalan dan kaedah melagukannya. E-Proceeding of The 2nd International Conference On Contemporary Issues In Al-Quran And Hadith 2020, 13-23.


Terlupa Makan Popcorn Dalam Wayang Sebab Ejen Ali

Baru habis layan Ejen Ali kat wayang. Maaf agak terlewat berbanding korang sebab masa dan kewangan tak menginzinkan dalam bulan ni. Tapi nasih baik sempat juga datang ke panggung wayang pada sisa-sisa terakhir hari tayangan. Alhamdulilah…

Aku rasa ini satu-satunya filem aku terlupa nak makan popcorn yang aku beli, dan filem yang berjaya memulihkan rasa puas tonton filem. Aku bukannya apa, sejak mengenali nikmat TV Series ni, kebanyakan filem kat wayang tak memuaskan hati aku langsung.

Apa-apa pun, target audiences untuk filem dan series dia bukan untuk budak-budak macam Upin Ipin dan Boboiboy. Aku tak boleh layan Boboiboy dan Upin Ipin, sebab jalan cerita terlalu ringan untuk orang yang dah biasa layan cerita-cerita berat dan dark.

Tapi Ejen Ali ni berbeza. Jalan cerita penuh dengan twist, dark, dan soal-soal moral dan falsafah yang hanya young adult dan adult dapat cerna. Contohnya yang paling berat dalam cerita ni ialah persoalan utilitarianism vs deontologi. Ejen Ali berpegang pada prinsip deontologi, manakala Nikki berpegang pada utilitarianism (akan diulas pada bahagian terkemudian artikel ini).

Dalam filem ni juga menunjukkan apa gunanya teknologi dan kemajuan kalau nilai kemanusian itu tidak mampu bergerak seiring. Terus teringat zaman PM ke-4 dulu ketika kita sedang begitu pesat membangunkan negara kita. Ekonomi, infrasturktur, teknologi semua menerima impak yang tak pernah kita terima sebelum PM ke-4.

Namun disebalik pembangunan kat negara kita cukup pesat, tapi sahsiah diri, spritual dan kemanusian sangat kurang membuatkan Pak Lah naik jer jadi menteri ke-5, terus lancar kempen Islam Hadari untuk mengisi jiwa yang kosong. Juga ditekankan bagaimana kasta antara Pinggiran dan Cyberaya.

Pemandangan kota macam Cyberaya ni wujud kat dunia realiti kita. Banyak jer bandar-bandar besar yang membezakan kawasan orang kaya dan senang, dan setinggan. Siap di beberapa bahagian Amerika Selatan, ada tembok batu memisahkan lagi antara mereka!

Perkembangan watak dalam filem ini cukup hebat. Bersambung dari seriesnya di Season 1 dan Season 2. Dan perkembangan itu disusun dengan kemas, tersusun. Kau akan ikut pengembaraan Ejen Ali dari si lurus, cuai menjadi dewasa dalam perjalanannya sebagai seorang ejen. Perjalanannya menjadi seorang manusia sama macam kita semua dalam menuju ke kedewasaan.

Kita tak sentiasa betul, sentiasa banyak salah yang kita buat sana sini. Tapi itulah manusia, dan membezakan kita dengan yang lain, kita diberi peluang kedua membetulkan setiap silapnya. Aku suka watak utama seperti Ejen Ali. Watak utama yang tidak sempurna, yang terdapat lompong kelemahan di sana dan sini.

Watak utama yang kita kaitkan dengan diri kita. Tak terlalu sempurna sampai jauh dari kita, dan nanti susah kita nak invest emosi kita. Berbanding beberapa cerita di luar sana macam Laksamana Sunan yang aku tak ngam dengan watak utamanya kerana aku berpendapat terlalu sempurna dan ada unsur Gary Stu. Jadi, apa-apa cerita yang membawa watak semisal Ejen Ali adalah pilihan aku.

Watak jahat dia mempunyai pelbagai sisi. Ia bukan watak jahat yang muncul semata-mata sebab dia suka buat jahat. Watak jahatnya ialah watak yang muncul hasil pembentukan masyarakat dan suasana sekitar. Dia jadi jahat sebab dia percaya kejahatan yang dia buat tu demi kebaikan.

Ini unsur utilitarianism, di mana agak berpaksikan matlamat menghalalkan cara. Berbeza dengan Ali dan MATA yang percaya bahawa tetap ada moral baik dan jahat, dalam pertimbangan untuk melakukan sesuatu. Kalau kau tanya aku, dalam filem bolehlah raihkan ideologi macam deontology ni, sebab aku rasa kena ada unsur utilitarianism juga disekitar kita. Maaf, aku agak realis.

Babak-babak aksi dalam filem ni sangat berkualiti. Kau tak akan senang duduk di kerusi panggung wayang, langsung tak tersentuh popcorn dalam bekas kerana betapa terujanya kau melihat anak tempatan mampu menghasilkan karya sehebat ini.

Elemen-elemen genre Shonen membuatkan peminat anime dan manga Shonen macam kita semua boleh teruja bagaimana teknologi diadunkan dengan pertarungan untuk mewujudkan kepelbagaian dalam pertarungan itu.

Kalau Naruto dengan Ninja, Fairy Tail dengan Magic, makanya Ejen Ali digandingkan dengan Teknologi untuk mewujudkan rencah Shonen yang power. Ya, memang ada pengaruh dari Shonen lain, tapi biasalah… dah nama genre sama, mesti ada ilham sana sini.

OST dalam filem ini yang mengatasi jangkauan aku. Aku tak berapa ingat bila kali terakhir aku menonton wadah kreatif tempatan yang ada OST power macam ni. Lagu Mama Di Hatimu tu aku rasa cukup untuk menyentuh pintu emosi kau. Cukup dengan mesej utama filem ini tentang pengorbanan seorang ibu. Lagu dia buat kau nak call mak kau habis filem, nak berterima kasih atas semua jasa dia membesarkan kau.

Oh ya, akhir sekali, berapa bintang?

10/10 daripada aku.


Peristiwa Berdarah Kalabakan, 29 Disember 1963

KALABAKAN, mungkin bukan satu nama kawasan yang se gah nama Kota Kinabalu iaitu ibu negeri untuk Sabah, Negeri Dibawah Bayu sekarang. Namun sehingga kini ianya masih lagi berstatus pekan kecil yang terletak di Tawau, Sabah. Disebalik ianya hanya satu pekan kecil namun di Kalabakan inilah tersimpan satu peristiwa hitam yang mewarnai dunia cerita-cerita sebenar mengenai apa itu Konfrontasi Indonesia-Malaysia yang berlaku 54 tahun dahulu.

Umum mengetahui Persekutuan Malaysia dimasyhurkan pada tanggal 16 September 1963 yang mana ianya diwar-warkan dengan satu acara gilang gemilang di Sabah mahupun di Sarawak. Dan siapa pernah menyangka bahawa walau usianya baru berusia lebih dari satu bulan, tentera Indonesia melalui perang Ganyang Malaysia mereka tetap tidak pernah ambil peduli dan menghormati mengenai kewujudan sebuah negara yang baru ditubuhkan ini.

Siapa pernah menyangka Tawau yang dijadikan sasaran dan bukannya ibu negeri Sabah sedangkan untuk di Sarawak, ibu negerinya Kuching sentiasa menjadi tempat panas untuk mereka cuba bolosi. Perlulah diingat jika diambilkira dari segi kepentingan ekonomi, Tawau juga memainkan peranan penting kerana disinilah terletaknya untuk industri pembalakan, penanaman getah, teh, koko serta banyak lagi untuk Sabah suatu waktu dahulu.

Dan jika diikutkan dari segi lokasi pula, kedudukannya yang berkongsi tanah yang sama dengan sebahagian pantai-pantainya milik Sabah, Malaysia melalui kawasan Sebatik dan seterusnya yang lain milik Kalimantan, Indonesia. Dek kerana itulah sewaktu zaman konfrontasi, kawasan ini sentiasa menjadi titik panas kerana begitu mudah untuk dibolosi oleh tentera negara jiran.

Pada akhir Disember 1963, satu batalion Rejimen Askar Melayu Diraja (RAMD) telah dihantar ke Kalabakan untuk melindungi kawasan Kalabakan dari terus dicerobohi oleh musuh yang telah bertindak di luar perbatasan sempadan. RAMD yang dimaksudkan adalah dari Batalion ke-3 Rejimen Askar Melayu Diraja. Jauh sebelum itu sebenarnya di Kalabakan sudahpun mempunyai satu balai polis yang hanya mempunyai kekuatan sembilan orang anggota keselamatan iaitu dari pasukan polis hutan dan Sabah Home Guard yang juga merupakan masyarakat tempatan Kalabakan sendiri.

Apabila melihat kepada kekuatan dari unit kepolisian ini sahaja kita sudah mampu mencongak sekiranya Kalabakan di kancah perang apalah yang akan terjadi kelak makanya harus ada penempatan anggota tentera di kawasan tersebut. Usai tiba di Kalabakan apa yang dilakukan oleh anggota Batalion ke-3 RAMD adalah membina kubu-kubu dengan menempatkan senjata artileri mereka di kedudukan yang betul.

Diperkira base camp untuk RAMD pada masa itu adalah lebih kurang 400 ela sahaja daripada pos Balai Polis Kalabakan. Bezanya oleh kerana pos Balai Polis Kalabakan dibina dahulu makanya kawasannya sudahpun dipagari dengan pagar dawai berduri tetapi tidak untuk base camp RAMD.

Pada 28 Disember 1963 melalui dunia risikan pasukan keselamatan Malaysia yang turut dianggotai oleh tentera negara Komanwel telah menerima satu informasi tentang pergerakan anggota tentera Indonesia dengan kekuatan hampir 150 orang sedang di dalam perjalanan ke satu destinasi. Kehadiran mereka hanya mampu disedari sekitar pertengahan Disember 1963 apabila dikatakan bahawa pasukan tentera Indonesia ini telah bersikap kasar dengan mengambil barang-barang dari sebuah kedai runcit milik seorang peniaga kaum Cina tanpa membayarnya di kawasan Serudong Laut.

Berdasarkan maklumat juga dinyatakan bahawa dari Serudong, tentera Indonesia ini melewati Serudong dan kemudiannya melalui Tarakan terus ke kawasan Selimpopon. Melalui congakan pihak anggota keselamatan berdasarkan kepada perjalanan anggota tentera Indonesia sudah hampir pasti mereka akan cuba menyusup masuk ke wilayah Malaysia melalui Kalabakan. Cuma tidaklah diketahui bilakah tarikh yang sebenar mereka benar-benar ada di wilayah Malaysia pada waktu itu.

Jadi bagi memperkuatkan jumlah kekuatan tentera di Kalabakan bersama-sama dengan polis maka satu seksyen dari Platun 10 Kompeni C menyertai Platun 1 Kompeni A di Kalabakan pada tanggal 29 Disember. Bermula dari itulah mereka telah memperlengkapkan base camp mereka yang hanya ada khemah sahaja pada mulanya dengan membina kubu-kubu bagi menempatkan anggota dan senjata artileri mereka.

Pembinaan kubu-kubu ini dibina pada setiap bahagian kiri dan kanan sebuah stor senjata mereka. Tiga buah kubu di setiap bahagian yang mana ianya mampu menampung tiga orang anggota pada setiap kubu berserta senjata. Stor senjata pula adalah sebuah rumah atap hasil ehsan seorang pengurus kepada Bombay Burma Timber Company Limited iaitu Mr. Ress yang mempunyai rumah di kawasan tersebut.

Di ketika kebanyakan anggota tentera RAMD baru sahaja selesai menunaikan solat Isya dan hendak menjamah makanan malam mereka iaitu kira-kira jam 8.30 malam pada waktu itulah tanpa Platun 10 Kompeni C dan Platun 1 Kompeni A sedari mereka telah diserang dengan hujan peluru dan bom tangan bertali arus dari pihak tentera Indonesia. Di dalam suasana keributan inilah ada yang sempat memasuki kubu-kubu mereka dan mula berbalas tembakan dengan senjata yang ada.

Dan di pihak pos Balai Polis Kalabakan pula apabila terdengar bunyi tembakan dari arah base camp anggota tentera turut sama cuba ingin membantu. Tetapi belum sempat mereka sampai ke kawasan anggota tentera Malaysia, balai polis mereka pula turut diserang oleh satu lagi kumpulan tentera Indonesia. Mereka bertahan sebaik mungkin walau jumlah kekuatan mereka amat sedikit dengan senjata apa yang ada.

Kejadian serang hendap ini berlangsung agak lama sehingga menyebabkan Leftenan Muda Raja Sharuddin mengarahkan anak-anak buahnya untuk menembak hanya pada ketika melihat kelibat anggota tentera Indonesia. Ini dilakukan agar mereka tidak kehabisan peluru sebelum apa-apa bantuan datang dari pihak ibupejabat. Hanya sekitar jam 11.00 malam barulah suasana senyap dan dikatakan pihak tentera Indonesia telah berjaya memboloskan diri meraikan kemenangan mereka dengan menuju ke kawasan berpaya di utara Kalabakan.

Tidak mahu mengambil risiko serangan semula, maka Leftenan Muda Raja Shaharudin hanya mengarahkan anak-anak buahnya untuk bersiaga di kubu masing-masing. Manakala pihak polis hutan dan Sabah Home Guard pula menanti dengan penuh syugul di balai mereka sambil erat memegang senjata masing-masing.

Sekitar jam 3 pagi iaitu pada tanggal 30 Disember 1963, barulah bantuan tiba yang diketuai oleh Leftenan Muda Wan Nordin bin Wan Mohammad tiba di base camp Kalabakan. Di dalam suasana gelap itulah platun bantuan telah membuat segala yang termampu untuk cuba memberikan rawatan sebaik mungkin pada mana-mana anggota yang cedera dan ini termasuk pasukan keselamatan di balai polis.

Apabila matahari menampakkan diri dan seterusnya suasana siang sudah terang benderang akhirnya usaha penggeledahan mula dilakukan pada setiap perimeter kawasan dua pos kawalan keselamatan Malaysia di Kalabakan. Pada ketika inilah mereka sedari bahawa serangan hendap tentera Indonesia ini benar-benar telah mengorbankan banyak korban di pihak anggota keselamatan Malaysia.

Peristiwa bedarah yang berlaku di Kalabakan, Tawau pada tanggal 29 Disember 1963 ini menyaksikan seorang ketua kompeni dan tujuh anggotanya gugur sebagai bunga bangsa manakala 18 orang lagi cedera parah. Diceritakan hanya satu sahaja mayat tentera Indonesia yang ditemui tidak jauh daripada lokasi pertempuran.

Tersentak dengan serangan ini telah menyebabkan Perdana Menteri Persekutuan Malaysia iaitu Tuanku Abdul Rahman Putra Al-Haj telah bergegas menaiki penerbangan ke Jeselton (Kota Kinabalu sekarang) pada hari berikutnya dan seterusnya ke Tawau bagi bersua muka sendiri dengan kesemua anggota RAMD dan polis hutan serta Sabah Home Guard yang terlibat.

Di pihak tentera Negara Komanwel pula tidak mahu membiarkan pihak tentera Indonesia sebegitu sahaja. Mereka telah menghantar unit 1/10th Tentera Gurkha yang sebelumnya bertugas di Sarawak untuk mengambilalih posisi keselamatan di Kalabakan dan seterusnya menjejaki musuh sehingga sampai ke lubang cacing. Di dalam siri-siri ini sahaja dikatakan 20 orang tentera Indonesia berjaya dibunuh manakala 50 orang lagi berjaya ditangkap hidup-hidup sementara yang bakinya bertempiaran lari ke wilayah mereka sendiri.

Bagi mengenang akan peristiwa pertempuran di Kalabakan ini telah ditanam lapan batang pokok kelapa sebagai satu simbolik jumlah lapan orang anggota keselamatan Malaysia yang terkorban di kawasan tersebut. Selain itu, dua tugu peringatan turut dibina iaitu satu di lokasi pertempuran manakala satu lagi di bandar Tawau yang menyaksikan kesemua nama-nama anggota tentera yang terkorban dan cedera dicatatkan nama mereka di tugu peringatan tersebut.

Inilah antara rentetan perang yang langsung tidak perlu sebenarnya tetapi atas keegoan seorang pemimpin besar yang bercita-cita untuk meluaskan wilayahnya sehingga tidak menghormati kewujudan sebuah persekutuan yang baru dibentuk iaitu Persekutuan Malaysia yang baru sahaja berusia sebulan di ketika pertempuran berlaku. Pengorbanan anggota keselamatan Malaysia turut dilupa jangan dan mereka berjuang bukan untuk satu sandiwara tetapi bagi memastikan bahawa kita terus kekal merdeka sehingga sekarang.

“Those Who Do Not Remember The Past Are Condemned To Repeat It” – George Santayana, Spanish Phillosopher.

-HB-

#TaatDanSetia
#HariMalaysia16September

Rujukan:

1. Book “Fighting General. The Public and Private Campaigns of General Sir Walter Walker” by Tom Pocock. Published 1973

2. Kalabakan, The Untold Story
http://www.7rangers.com/2007/04/kalabakan-untold-story.html

3. Berita Harian, 16 September 2016 oleh Mohd Izham Unnip Abdulah – Pertempuran Kalabakan Terpahat Di Hati
https://www.bharian.com.my/node/193029

4. Peristiwa Kalabakan Sabah 1963 (Konfrontasi Indonesia Malaysia)
https://alumni3ramd.blogspot.my/2016/05/tawau-sabah-1963.html


Budaya Bunυh Kanak-Kanak Sebagai Korban Empayar-Empayar Purba Peru

Sejarah sebuah negara kadangkala digelumangi titik hitam yang takkan terpadam, lebih-lebih lagi jika bersangkut paut dengan elemen kebudayaan. Biarlah seribu tahun pun; dosa silam tetap terkenang punya.

Itulah nasib yang menimpa Peru, akibat tindak tanduk nenek moyang mereka yang membentuk sebuah empayar bernama Wari. Empayar ini wujud antara tahun 600 hingga 1100, satu tempoh agak lama mungkin kerana kaya dari segi budaya agama dan adat.

Wari barangkali tiada raja, dengan sistem pentadbiran yang berasaskan kepimpinan suku. Jadi semua boleh nampak pengaruh budaya dalam empayar sebegini.

Meskipun empayarnya tμmbαηg pada abad ke-12, budaya Wari diteruskan selama beberapa zaman. Dan salah satu zaman itu adalah sekitar 1,000 tahun lalu, yang mana sebuah tempat bernama Huaca Santa Rosa de Pucala menyimpan kenangan sangat pahit berkaitan dengan Wari.

Di kaki pergunungan sini, sekumpulan arkeologi yakin ada unsur kebudayaan Wari. Mereka tidak sangka unsur kebudayaan itu adalah botol dan tembikar tanpa penutup, bersama sebilαh pisαμ berbentuk Bulan.

Bersama objek-objek arkeologi ini, mereka jumpa rangka alpaca, llama dan lapan ekor tikus belanda.

Penemuan haiwan ini memang mengejutkan. Sudah pasti semua dibuat korbαη. Tetapi masalahnya, terselit sekali adalah rangka 29 kanak-kanak yang dikorbαηkan sekali (Thompson, 2021). Bermakna semua jalan dalam sebuah majlis peηyεmbεlihαη untuk sesuatu tujuan.

Dalam kalangan 29 kanak-kanak, saintis mendapati salah seorang mαηgsα sebenarnya digali balik untuk perpindahan kμbμr.

Tangisan Silam Yang Didiamkan Tanah

Ini bukan pertama kali Peru menelan αib tentang peηyεmbεlihαη kanak-kanak. Memang tradisi Amerika Selatan begitu. Tidak perlu kaji lebih pun. Asal nampak saja rangka kanak-kanak dan haiwan dalam satu liang yang sama, memang itulah jawapannya: peηyεmbεlihαη.

Kerana pada tahun 2018, saintis terjumpa lebih daripada 140 rangka kanak-kanak berusia 8 hingga 12 tahun bersama 200 llama di pesisiran pantai yang pernah menjadi sebahagian daripada Empayar Chimu (Romey, 2018).

Suku Aztec, Inca dan Maya selalu amalkan tradisi ini, siap dirakam dalam catatan-catatan peηjαjαh Sepanyol. Penyelidikan forensik mendapati kesan tοrεhαη pada tulang rusuk seorang kanak-kanak, yang tulang dadanya dipαtαh dua barangkali untuk mengeluarkan jantung.

Penggunaan seηjαtα tumpul meninggalkan kesan pada kepala. Tanpa sebarang harta dalam kμbμr, saintis mengesahkan mereka ini adalah mαηgsα korbαη. Begitu juga penemuan baru-baru ini di Huaca Santa Rosa de Pucala.

Buat masa sekarang, saintis tidak tahu tujuan korbαη ini. Memang betul demi agama silam – tetapi tujuan keagamaan itu sendiri masih menjadi tanda tanya, oleh kerana bahan catatan suku Mesoamerica yang sangat berkurangan.

Kriteria kanak-kanak juga menjadi persoalan. Setakat ini, budaya Mesoamerica melihat kanak-kanak sebagai “lembaga ketuhanan”. Bermakna kanak-kanak adalah wakil atau hadiah daripada dewa-dewi, sesuai dijadikan korbαη bagi memenuhi keperluan agama (Prieto, et al., 2019). Mungkin itulah sebab kenapa ramai anak gadis dikorbαηkan semasa mereka meηgebμmikαη ketua-ketua suku (zaman terkemudian, para raja).

Sebelum kedatangan peηjαjαh, kerajaan-kerajaan Amerika Selatan ditimpa banyak musibah mungkin kerana faktor iklim. Ada saja benda terjadi, seperti banjir misalnya. Mereka melihat bencana-bencana ini sebagai bukti kemurkaan barangkali kerana dosa rakyat. Jadi untuk menyejukkan hati dewa-dewi, mereka mengorbankan kanak-kanak (Guarino, 2019).

Kerana saintis menemui lubang-lubang perkμbμran (bμriαl pit) yang mengandungi selaput lumpur sangat tebal. Kanak-kanak di dalam patutnya mαti lεmαs… tetapi bukti forensik mengesahkan mereka dibμημh.

RUJUKAN:

Guarino, B. (2019, Mac 6). History’s largest child (ditapiskan) was a response to devastating weather, archaeologists say. The Washington Post.

Prieto, G., et al. (2019). A mass (ditapiskan) of children and camelids at the Huanchaquito-Las Llamas site, Moche Valley, Peru. PLoS ONE. 14 (3): e0211691.

Romey, K. (2018, April 26). Exclusive: Ancient Mass Child (ditapiskan) May Be World’s Largest. National Geographic.

Thompson, J. (2021, November 11). Ancient child (ditapiskan) (ditapiskan) unearthed in Peru. Live Science.


Misteri Tembok Besar Jordan

Arkeologi Udara dalam Projek Jordan (The Aerial Archaeology in Jordan Project) telah memetakan sebuah tembok misteri di Jordan yang berukuran kira-kira 150 kilometer (93 batu) panjang, sekaligus membuatkan ahli-ahli arkeologi tertanya-tanya tentang bagaimana dan mengapa tembok purba ini dibina.

Live Science melaporkan bahawa kewujudan tembok tersebut dilaporkan buat pertama kali pada tahun 1948 oleh Sir Alex Kirkbride, seorang ahli diplomat British di Jordan. Beliau menyedari kewujudan struktur tersebut semasa berada dalam sebuah kapal terbang. Namun, hanya kini barulah tembok ini berjaya dipetakan secara terperinci menerusi fotografi udara oleh APAAME, sebuah projek penyelidikan jangka masa panjang yang dirangka untuk menemukan petempatan bersejarah di Timur Dekat.

MEMETAKAN SEBUAH TEMBOK PURBA

Walaupun penduduk tempatan telah lama mengetahui kewujudan tembok tersebut, tiada sebarang cubaan yang dilakukan sehingga ke hari ini untuk menjalankan penyelidikan dan pemetaan secara terperinci ke atas struktur purba itu. Ahli-ahli arkeologi bersama pasukan Aerial Archaeology in Jordan project justeru melaksanakan usaha pengambilan fotografi dan menghasilkan sebuah peta yang terperinci berkenaan tembok berkenaan, sekaligus mendedahkan bahawa terdapat bahagian-bahagian di mana dua buah tembok dibina secara bersebelahan serta bahagian-bahagian lain di mana tembok ini bercabang ke arah lain.

“Jika kita menambahkan ukuran tembok yang selari, keseluruhan (panjang tembok) mungkin mencecah sekitar 150km (93 batu),” tulis David Kennedy, seorang profesor di Universiti Australia Barat, dan Rebecca Banks, seorang pembantu penyelidik di Universiti Oxford, dalam sebuah kertas kajian yang diterbitkan baru-baru ini (2016) dalam jurnal Zeitschrift fur Orient-Archaologie.

KHATT SHEBIB – TEMBOK MISTERI JORDAN

Pemerhatian Sir Alec Kirkbride terhadap tembok purba ini ada direkodkan dalam jurnal Antiquity:

“Mengembara di udara tepat di atas daerah Ma’an, saya menyedari kewujudan sebuah tembok batu yang terbentang panjang, tanpa tujuan yang jelas, di seluruh negara berkenaan, bermula dari satu titik kira-kira 12 kilometer arah barat dari bandar Ma’an dan berpenghujung di kawasan berhampiran hujung tubir.”

Kirkbride melaporkan bahawa penduduk tempatan memanggil tembok tersebut sebagai “Khatt Shebib” (Tembok Shebib), lantaran kononnya tembok itu dibina oleh seorang putera dari dinasti Himyar yang bernama Amir Shebib el Tubba’i el-Himyari yang memerintah Transjordan sebelum kemunculan Islam.

Namun, ada pula yang berpendapat bahawa tembok tersebut bukan dibina oleh Shebib, sebaliknya ia hanya digunakan olehnya pada kurun ke-10M sebagai penanda sempadan bagi memisahkan negara Arab yang bertepian laut di barat dengan tanah yang dipenuhi bukit-bukau dan gurun gersang di timur.

Tembok ini dipercayai pada asalnya berukuran satu meter atau semeter setengah (3.28-4.92 kaki) tinggi dan tidak mempunyai sebarang tapak asas. Binaannya hanya terdiri daripada batu-batu tongkol yang ditimbunkan. Apapun, saiz tembok yang besar ini menandakan bahawa pembinaannya bukanlah suatu kerja yang mudah.

“Disebabkan ia dibina daripada batu-batu tongkol (yang diletakkan) secara rawak, maka tiada jalan untuk mengetahui secara tepat siapakah yang pertama sekali membina tembok ini,” lapor Nabataea.net. “Namun sehingga kini, tembok ini berdiri sebagai saksi kebijaksanaan penduduk wilayah tersebut. Ia juga meraih kedudukan sebagai salah sebuah struktur yang kurang masyhur namun mengagumkan di Timur Tengah.”

LANSKAP BINAAN PURBA DI JORDAN

Di sepanjang tembok Khatt Shebib, ahli-ahli arkeologi turut menemukan lebih 100 buah ‘menara’ yang berukuran diameter 2-4 meter (6.56-13.12 kaki). Menara-menara ini dipercayai didirikan sebagai tempat perlindungan ataupun pos peninjau kecil yang dikawal oleh seorang dua tentera.

Namun, tembok dan menara ini terletak di sebuah lanskap binaan purba yang lebih luas – lanskap purba yang dianggap sebagai misteri oleh ahli-ahli arkeologi sejak berdekad lamanya. Selain itu, di padang pasir Jordan juga terdapat geoglif-geoglif gergasi dan bentukan-bentukan tanah yang berupa cincin, layang-layang dan roda.

Bentukan yang digelari ‘Hasil-Hasil Manusia Purba’ ini meliputi sejumlah ‘roda’ gergasi yang usianya mencecah hampir 8500 tahun – menjadikannya 6000 tahun lebih tua berbanding Garisan Nazca yang masyhur di Peru.

Ahli-ahli arkeologi masih belum mengetahui secara pasti siapakah yang membina bentukan-bentukan tanah gergasi dan struktur yang ada di Jordan ini, dan apa sebenarnya tujuan binaan-binaan ini dibangunkan. Diharapkan agar penyelidikan yang lebih lanjut dapat merungkai misteri ini, walaupun sedikit.

TERJEMAHAN:

April Holloway. (19 Februari 2016). Mysterious Ancient Wall Extending Over 150km Investigated in Jordan. Ancient Origins.
https://www.ancient-origins.net/news-history-archaeology/mysterious-ancient-wall-extending-over-150km-investigated-jordan-005380


Masalah Visa Sudah Selesai !

Baru baru ini ramai bakal jemaah haji yang mula risau tentang perjalanan ke Tanah Suci mungkin tidak akan menjadi kenyataan kerana masalah visa yang tertangguh sekaligus melewatkan penerbangan mereka. Kes yang jarang sekali terjadi ini berjaya dikawal dengan baik oleh Tabung Haji sepanjang masalah itu terjadi.

Namun Timbalan Menteri di Jabatan Perdana Menteri Datuk Dr Asyraf Wajdi Dusuki telah mengesahkan bahawa kes jemaah haji yang terkandas kerana tidak memperoleh visa telah selesai. Beliau juga turut menambah bahawa kes ini baharu saja terjadi pada tahun ini selama mereka beroperasi 54 tahun. Hasil hubungan baik Kerajaan Malaysia dan Arab Saudi telah mempercepatkan masalah ini untuk diselesaikan.

Masalah yang terjadi ini bukanlah disebabkan oleh kesalahan Tabung Haji tetapi visa yang diproses oleh Arab Saudi. Walaupun Tabung Haji berjaya mengawal keadaan, mereka tetap terkena tempias kerana kos operasi haji pasti meningkat disebabkan kos penginapan dan lain lain kos untuk bakal jemaah.

Alhamdulillah kebanyakkan daripada bakal jemah haji yang mengalami masalah visa ini telah selamat berlepas ke Tanah Suci dan bakiny akan diterbangkan mengikut jadual penerbangan.


Russio-Fobia

Di Barat sekarang tengah kecoh pasal Rusia. US, UK, Perancis dan Jerman bersepakat mengutuk Rusia sebagai dalang disebalik kejadian serangan racun ke atas bekas “double agent” bernama Sergei Skripal yang bermastautin di Salisbury, UK.

Kejadian ini juga memberi justifikasi kepada Trump untuk mengenakan sekatan ke atas Rusia, atas dakwaan Rusia bercampur tangan dalam pilihanraya US tahun 2016 dan kegiatan “cyberattack” terhadap US, walaupun selama ini Trump cuba menghalang sekatan tersebut (ada misteri di situ).

Kekecohan ini tidak timbul secara kebetulan. Pilihanraya Rusia akan diadakan pada Ahad ini (18 Mac 2018) dan Vladimir Putin dijangka akan dilantik semula sebagai Presiden Rusia. Kuasa-kuasa Barat sudah lama menunggu peluang (atau mencipta peluang) untuk menekan Putin. Macam orang yang tertunggu-tunggu kesilapan Ayman. Sekali silap kecil, fuh dia punya tabuh, macam orang dapat air selepas seminggu kemarau.

Kenapa kuasa-kuasa Barat, terutamanya pakatan US-UK (pakatan “Anglo-Amerika”) begitu anti dengan Rusia dan Putin? Sebenarnya sentimen anti-Rusia atau “Russophobia” ini telah lama wujud dalam sejarah.

Baru-baru ini majalah The Economist memaparkan muka depan (di sebelah kanan) yang memuatkan karikatur Putin sebagai seekor kurita (octopus). Ia cuba menggambarkan Rusia sebagai seekor sotong kurita raksasa yang menjalarkan tangannya ke bumi negara-negara jiran. Bila orang tengok kurita dia rasa geli, jijik dan takut. Itulah tujuannya untuk menimbulkan persepsi negatif massa terhadap Rusia dan Putin.

Muka depan The Economist ini mengingati ramai tentang tradisi propaganda Barat yang sememangnya suka menggambarkan Rusia sebagai kurita, contohnya seperti peta Eropah terbitan tahun 1900 di sebelah kiri. Tsar Nicholas II pula jadi sotong kurita. Mesejnya adalah bahawa Rusia ialah sebuah negara yang agresif dan rakus.

Tanggapan terhadap Rusia sebagai imperialis yang rakus kuasa bertambah kukuh selepas seorang ahli geografi berbangsa UK, Halford Mackinder mengemukakan teori “Heartland” pada tahun 1904. Menurut Mackinder, Rusia menduduki kawasan “heartland” (daerah jantung) benua Eropah-Asia (atau “Eurasia”) yang meliputi kawasan Asia Tengah dan Eropah Timur.

Kelebihan geografi yang berada di tengah-tengah dan terlindung dari laut terbuka ini membuatkan Rusia berpotensi untuk menguasai benua Eurasia dengan memperluaskan jajahannya ke arah barat, timur dan selatan, seperti kurita yang menggenggam mangsanya. Jadi Mackinder melihat Rusia sebagai ancaman kepada kepentingan kuasa-kuasa Barat, terutamanya kepentingan Empayar UK di Asia.

Namun begitu, disebabkan oleh ancaman Jerman dalam kedua-dua perang dunia, UK terpaksa bekerjasama dengan Rusia. Selepas tamatnya Perang Dunia Kedua pada tahun 1945, US yang menggantikan tempat UK sebagai kuasa ulung dunia telah mengaplikasikan teori Mackinder. Untuk menghalang Rusia dari menguasai Eurasia, US menubuhkan pakatan NATO di sebelah Eropah Barat, pakatan CENTO di Timur Tengah serta pakatan Jepun dan SEATO di Asia Timur untuk membendung (“contain”) Rusia dari arah barat, selatan dan timur. US berpakat dengan sesiapa sahaja, termasuk mujahideen di Afghanistan, untuk membendung pengembangan kuasa Rusia.

Selepas keruntuhan rejim komunis Rusia pada tahun 1991, Rusia berada dalam keadaan huru hara. US mengambil peluang ini untuk memperluaskan pengaruhnya ke negara-negara Eropah Timur dan Asia Tengah, dengan tujuan untuk menguasai “heartland” Rusia. Rusia ketika itu dah umpama sebuah “failed state”, Presiden Boris Yeltisn terlalu lemah untuk melindungi kepentingan Rusia.

Yevgeny Primakov yang memegang jawatan Menteri Luar pada tahun 1996 dan seterusnya menjadi Perdana Menteri Rusia pada tahun 1998 cuba membalikkan tren kemerosotan kuasa Rusia. Primakov ingin mewujudkan pakatan dengan China, India dan Iran untuk “counter” pengaruh US. Usaha Primakov membawa kepada pengisytiharan pakatan Rusia-China pada tahun 1997 untuk mewujudkan sebuah dunia “multipolar” yang bebas daripada dominasi US (“unipolar”). Anak murid Primakov, iaitu Putin meneruskan agendanya selepas menjadi presiden pada tahun 2000.

Selain meneruskan kerjasama dengan China, Putin juga mula mengetatkan kawalan ke atas negara-negara jiran yang dianggap sebagai pintu masuk kepada “heartland”, antaranya Ukraine, Georgia dan Syria. Tindakan Rusia di negara-negara ini ditafsirkan oleh kuasa-kuasa Barat sebagai “imperialism” dan “aggression”. Namun dari sudut pandang yang neutral dan realis, Rusia berbuat demikian untuk tujuan kelangsungan hidup. Takkan kot nak tengok US dan NATO makin berkembang tapi tak buat apa-apa?

Lebih-lebih lagi dengan kebangkitan China sebagai pencabar kepada kuasa US di Asia-Pasifik, lagilah Rusia dilihat sebagai duri dalam daging. US risau gabungan China dan Rusia akan merealisasikan mimpi ngeri Mackinder iaitu penguasaan benua Eurasia oleh “heartland power”. Sekarang bukan saja Rusia semakin dominan di Eurasia, malah China pun memiliki cita-cita yang sama menerusi “Belt and Road”. Jadi tak hairanlah sekiranya kuasa-kuasa Barat semakin terdesak dan “berdrama” untuk menekan Rusia.

Tapi jangan disebabkan Rusia melawan US, kita pun nak jadi pro-Rusia atau mengagung-agungkan dan memuja Putin. Kebangkitan Rusia dan China memang bagus untuk mewujudkan sebuah dunia “multipolar” yang tidak berpaksikan US, namun Rusia dan China tetap kuasa imperialis yang mengutamakan kepentingan negara mereka. Jangan kita keluar dari mulut buaya, masuk ke mulut harimau.

Sebagai negara kecil, pilihan yang ada di tangan kita adalah untuk mewujudkan hubungan yang seimbang (“balance of power equilibrium”) dengan kesemua kuasa-kuasa besar ini, dan ia bukanlah sesuatu yang mudah.


Persamaan Itachi Uchiha Dengan Mitologi Jepun Susanoo

Anime kesayangan ramai, Naruto banyak dipengaruhi oleh elemen cerita rakyat dan mitologi Jepun. Antara elemen yang biasa didengar seperti Musang Berekor Sembilan (kitsune) atau Shinigami yang dipanggil menerusi Jurus Cap Malaikat Kematian. Tetapi pengaruh Jepun yang paling kuat dapat dilihat pada persamaan Itachi Uchiha dengan dewa ribut dan kemusnahan Shinto, Susanoo.

Bagi peminat Naruto, Susanoo merujuk kepada avatar besar yang digunakan untuk berlawan bagi pihak si pengguna dari Itachi hinggalah adiknya Sasuke Uchiha dan moyangnya Madara Uchiha. Tetapi pengguna pertama Susanoo dari segi kronologi anime ialah Itachi semasa bertarung dengan Sasuke.

Menariknya, pertembungan Itachi dengan Sasuke/Orochimaru turut dipengaruhi mitos berkenaan Susanoo. Mengikut mitos, Susanoo berdepan seekor ular raksasa berkepala lapan yang dipanggil Yamata no Orochi.

Orochi berjaya ditundukkan dan dibunuhnya dengan Pedang Totsuka selepas membuatkan raksasa itu mabuk dengan sake. Selepas memeriksa bangkai Orochi, Susanoo mengeluarkan Pedang Kusanagi, salah satu daripada tiga khazanah utama Jepun yang tidak ternilai.

Pencipta Naruto, Masashi Kishimoto sudah pasti menggunakan Orochi sebagai asas watak Orochimaru. Malah, dalam pertarungannya dengan Itachi, dia turut bertukar menjadi ular raksasa berkepala lapan.

Itachi kemudiannya menggunakan Pedang Totsuka yang tersembunyi dalam jag sake – cara sama Susanoo menewaskan Orochi dalam mitologi Jepun. Seperti Orochi, Orochimaru juga mempunyai Pedang Kusanagi, Dengan melihat perilaku Itachi, ia merupakan refleksi dewa itu dari segi kuasa dan tindakannya.

Sekarang, berkenaan tiga khazanah utama Jepun yang dinyatakan di atas. Ketiga-tiganya pernah dimiliki Itachi pada satu ketika di mana ia mewakili nilai-nilai tertentu. Pedang Kusanagi mewakili keberanian, cermin Yata no Kagami (kebijaksanaan) dan batu permata Yasakani no Magatama (belas ihsan).

Dalam dunia Naruto, ia digunakan atas sebab berbeza. Cermin Yata yang digunakan oleh Susanoo Itachi berperanan sebagai perisai yang dapat menghalang setiap serangan. Susanoo juga berupaya menghasilkan permata Yasaka Magatama sebagai senjata jarak jauh.

Bagi Pedang Kusanagi pula, terdapat dua jenis Pedang Kusanagi. Pertama, pedang yang digunakan Orochimaru semasa berdepan Itachi. Kedua, pedang yang diberi kepada Sasuke semasa berlatih bersama sannin legenda Konoha itu.

Apabila Uchiha bersaudara (Itachi dan Sasuke) berlawan dengan Kabuto, Pedang Kusanagi digunakan Itachi untuk seketika. Ini bermakna tiga khazanah suci ini pernah dimilikinya walaupun untuk tempoh singkat.

Jadi, mengapa Itachi dianggap sama seperti Susanoo? Dalam mitologi Jepun, perwatakan dewa Shinto itu kompleks di mana ia boleh saja melindungi orang yang tidak berdosa atau mencetuskan ribut yang memusnahkan apa saja di hadapannya. Dengan melihat perjalanan wataknya dalam Naruto, persamaan Itachi dan Susanoo tidak boleh disangkal.

Suka atau tidak, Itachi telah banyak mencetuskan kemusnahan dan penderitaan walaupun mempunyai niat baik. Dia mempertahankan Konoha dengan menghalang rampasan kuasa yang digerakkan puak Uchiha. Tetapi itu bermakna Itachi perlu membunuh mereka semua dengan adiknya, Sasuke satu-satunya ahli Uchiha yang terselamat.

Itachi juga amat menyayangi adiknya itu melebihi segala-galanya. Tetapi angkara manipulasi dan pembohongan yang direkanya, ia mengakibatkan saudaranya itu memilih kebencian sebagai haluan hidupnya. Seperti mana Susanoo dalam mitologi Jepun, terdapat pelbagai sisi Itachi yang ditampilkan dalam Naruto.

RUJUKAN

Bridges, R. (2022, 9 Februari). Naruto: Itachi Uchiha’s Susanoo Proves He Is a God. CBR.


Bagaimana Tamadun India Mencipta Angka Sifar?

Di sebuah bandar India bernama Gwalior, wujud sebuah kubu pertahanan yang besar di tengah-tengah bandar tersebut. Kubu pertahanan Gwalior merupakan antara kubu terbesar di negara itu tetapi di sebalik tinggalan dinding penuh ukiran dan fresco berwarna-warni, ia sebenarnya menyimpan satu tinggalan yang memberi impak besar pada dunia matematik. Dalam kubu ini menempatkan Kuil Chaturbhuj di mana dindingnya wujud ukiran dari abad kesembilan Masihi berkenaan nombor 270. Ya, di sinilah permulaan bagi angka sifar atau kosong.

Penciptaan angka sifar amat penting dalam pembangunan bidang matematik dari peringkat asas hinggalah kepada pengiraan kalkulus. Ini sekaligus membolehkan semua bidang kritikal seperti fizik, kejuruteraan dan kewangan dapat berfungsi dengan sebaiknya. Tanpa angka sifar, kita tidak akan dapat melihat pelbagai jenis teknologi canggih yang membentuk dunia kita hari ini. Angka sifar bukan saja memberi kesan mendalam kepada sejarah dunia tetapi juga memberi impak berpanjangan kepada sejarah India itu sendiri.

Semua sedia maklum ekspedisi ketenteraan yang digerakkan Alexander/Iskandar Agung dari Macedonia sehingga membolehkannya menguasai wilayah dari Yunani hingga India. Pada satu ketika semasa di India, baginda menghampiri seorang lelaki suci atau yogi yang sedang bertapa di atas batu dan memandang ke langit. Tatkala itu, Alexander bertanya, “Apa yang kamu lakukan?” Lelaki tersebut menjawab, “Saya mengalami kekosongan. Apakah yang anda lakukan?” Baginda membalas, “Saya sedang menakluk dunia.” Kedua-dua lelaki tersebut ketawa dengan kedua-duanya menganggap salah seorang dari mereka bodoh dan membazirkan kehidupan masing-masing. Kisah ini diambil dari siri perbincangan TED membabitkan penulis dan periwayat mitos India, Devdutt Pattanaik.

Kisah ini mungkin berlaku lama sebelum angka pertama sifar diukir pada dinding kuil Gwalior tetapi meditasi yogi berkenaan kekosongan ada kaitan dengan penciptaan angka sifar. Tidak seperti sesetengah tamadun lain, orang India mempunyai falsafah tersendiri berkenaan kekosongan. Sistem-sistem seperti senaman yoga dibangunkan untuk menggalakkan pengamalnya melakukan meditasi dan mengosongkan minda mereka. Malah jika diteliti ajaran agama Buddha dan Hindu, kedua-dua agama ini menerima konsep kekosongan sebagai sebahagian daripada ajaran mereka.

Menurut Dr Peter Gobets, setiausaha Projek Sifar yang berpangkalan di Belanda berpandangan penciptaan angka sifar itu diambil dari falsafah kontemporari kekosongan atau Shunyata (satu doktrin Buddha berkenaan mengosongkan minda dari tanggapan dan fikiran). Menurut rakan sejawatnya Dr Annette van der Hoek, sekiranya faktor budaya dan falsafah menyumbang kepada pembangunan angka sifar sebagai satu konsep matematik, ia juga dapat menjelaskan mengapa tamadun-tamadun lain tidak membangunkan angka sifar sebagai konsep matematik. Selain itu, Tamadun India amat obses dengan matematik bersifat rumit. Buktinya, ahli-ahli matematik India awal amat obses dengan nombor-nombor yang banyak hingga mencecah trilion. Sementara cendekiawan Yunani pula berhenti mengira bila mencecah angka 10,000.

Dua tokoh matematik India yang memberi sumbangan besar kepada dunia matematik ialah Aryabhata (lahir 476 Masihi) dan Brahmagupta (lahir 598 Masihi). Kedua-duanya bertanggungjawab menerangkan sistem titik perpuluhan dan peraturan berkenaan penggunaan angka sifar. Walaupun Gwalior disifatkan sebagai antara tempat terawal angka sifar digambarkan dalam bentuk bulatan, satu lembaran lama yang dipanggil manuskrip Bhakshali menunjukkan simbol titik. Manuskrip tersebut dikatakan ditulis antara abad ketiga atau keempat Masihi dan dianggap catatan terawal yang menunjukkan angka sifar. Bagi Marcus du Sautoy, seorang profesor matematik dari Universiti Oxford, beliau menyifatkan penciptaan angka sifar merupakan pencapaian terhebat yang pernah wujud dalam sejarah matematik.

Satu perkara yang menimbulkan tanda tanya ialah mengapa konsep angka sifar ini tidak dibangunkan di tempat lain. Walaupun tamadun hebat seperti Babylon dan Maya turut membangunkan konsep sifar tetapi ianya tidak berkembang sebagai sebuah angka untuk digunakan dalam matematik di tempat lain. Menurut van der Hoek, perkara tersebut berlaku berikutan sentimen agama terutama dalam kalangan pemimpin gereja. Mereka menganggap konsep sifar sebagai satu konsep menyeleweng dan sebahagian daripada ajaran iblis. Mereka amat keras dalam soal ini hingga ke satu tahap mengharamkan terus penggunaan angka sifar dari digunakan dalam kehidupan seharian. Bagaimanapun, itu tidak menghalang para pedagang Eropah menggunakannya secara rahsia untuk urusan perdagangan mereka. Mungkin atas sebab itulah, nama sifar yang diambil dari perkataan Arab sifr turut membawa kepada penciptaan perkataan cipher dalam Bahasa Inggeris. Definisi cipher bukan saja merujuk kepada angka sifar tetapi juga merujuk kepada sistem huruf atau nombor rahsia.

Pengaruh angka sifar tersebar terlebih dahulu ke Timur Tengah dan China. Dan menjelang 773 Masihi, ia menjadi sebahagian daripada sistem nombor Arab semasa era pemerintahan Bani Abbasiyah. Ini berdasarkan cadangan salah seorang cendekiawan Islam terkemuka iaitu Muhammad bin Musa al-Khawarizmi. Beliau merasakan bulatan kecil seharusnya digunakan dalam pengiraan sekiranya tiada nombor muncul pada angka bersifat puluhan. Ini yang membawa kepada pengenalan perkataan sifr atau kosong untuk merujuk kepada bulatan kecil itu. Angka sifar ini juga membantu al-Khawarizmi menghasilkan algebra yang diperkenalkan pada abad kesembilan Masihi. Beliau juga bertanggungjawab menghasilkan kaedah mudah bahagi dan darab angka yang dikenali sebagai algoritma.

Angka sifar kemudian tersebar ke Eropah semasa ekspedisi tentera Islam ke Andalusia dan pembangunan tersebut diteruskan oleh ahli matematik Itali, Fibonacci yang membuat pengiraan tanpa menggunakan abakus. Kaedah tersebut amat popular dalam kalangan pedagang yang melihat konsep Fibonacci amat membantu menguruskan akaun mereka. Mungkin atas sebab inilah, walaupun sedar bakal dikenakan hukuman keras oleh gereja jika tertangkap menggunakannya, itu tidak menghalang mereka menggunakannya secara rahsia. Dan menjelang abad ke-17 Masihi, ia digunakan secara meluas di Eropah dan menjadi asas kepada kalkulus yang dibangunkan Sir Isaac Newton dan Gottfried Libniz serta sistem koordinat Cartesian ciptaan Rene Descartes. Dan kini siapa sangka, ia menjadi asas kepada semua perkara yang kita ketahui dari pengiraan asas hinggalah teknologi yang kita gunakan hari ini.

SUMBER


Nurul Ezzaty Hasbullah: Penerima Biasiswa Rhodes

Beberapaminggu lepas, seorang pelajar Melayu yang sedang melanjutkan pelajaran di Universiti Pennsylvania telah menerima anugerah Biasiswa Rhodes yang membolehkannya menyambung pengajian di Universiti Oxford. Pelajar yang bertuah itu ialah Nurul Ezzaty Hasbullah, 23, akan menyambung pengajian peringkat Master dalam bidang data sains sosial diikuti pengajian peringkat Master dalam bidang polisi awam bermula tahun hadapan.

Anugerah biasiswa ini diadakan pada tahun 1903 dan merupakan antara program biasiswa antarabangsa yang tertua di dunia. Matlamat program ialah melatih pemimpin-pemimpin masa hadapan melalui pengajian pasca-graduasi di universiti-universiti yang berprestij. Untuk program pelajar Malaysia, Biasiswa Rhodes bekerjasama dengan Yayasan Khazanah dengan pembiayaan sebanyak lima juta paun (RM29 juta) selama lima tahun untuk seorang pelajar Malaysia yang layak. Berdasarkan rekod, hanya lima pelajar Malaysia yang pernah menerima anugerah biasiswa itu.

Anak jati Kota Damansara ini sedang menyelesaikan pengajian peringkat ijazah dalam jurusan kesihatan dan masyarakat dengan pengkhususan kesihatan global dan minor dalam jurusan antropologi di Sekolah Sains dan Kesenian, Universiti Pennsylvania. Nurul Ezzaty amat bersemangat memperjuangkan isu membabitkan polisi awam, diskriminasi jantina dan isu kesihatan. Bila ditanya bagaimana dia amat bersemangat memperjuangkan isu-isu berkenaan, Nurul Ezzaty memberitahu dia dipengaruhi oleh beberapa pengalaman yang memberi impak yang bukan sedikit dalam isu-isu yang dinyatakan.

Walaupun sibuk dengan aktiviti pengajian, itu tidak menghalangnya bergiat aktif dalam pergerakan-pergerakan NGO. Dua NGO yang disertainya ialah The Kalsom Movement dan Charisma Movement dengan kedua-dua organisasi berkenaan dikendalikan oleh pelajar. Menerusi organisasi The Kalsom Movement, Nurul Ezzaty dan rakan-rakannya pergi ke sekolah-sekolah menengah di seluruh Malaysia dengan menjalankan kem-kem pendidikan dan motivasi untuk pelajar-pelajar Tingkatan Empat dan Lima yang cemerlang tetapi datang dari keluarga kurang berkemampuan. Matlamat penganjuran kem-kem ini ialah menggalakkan pelajar-pelajar ini berjaya dalam peperiksaan Sijil Pelajaran Malaysia (SPM) dan meneruskan pengajian ke peringkat lebih tinggi.

Semasa ditemubual portal The Rakyat Post, Nurul Ezzaty menceritakan pada satu ketika, seorang pelajar pernah memberitahunya dia tidak berminat menyambung pengajian ke peringkat universiti. Tetapi beberapa bulan lepas, perkara yang paling menggembirakannya ialah bila pelajar yang sama menghubunginya dan meminta nasihat dalam mendapatkan bantuan biasiswa. Nurul Ezzaty menambah, “Pelajar-pelajar ini mempunyai potensi yang hebat dan jika kita dapat menolak mereka ke jalan yang betul dan menginspirasikan mereka tentang keupayaan mereka merupakan satu perkara yang membanggakan.”

Berdasarkan kajian UNESCO dan Kementerian Pendidikan pada tahun 2004 yang dipetik The Star, 85% pelajar yang tidak menghabiskan persekolahan datang dari keluarga-keluarga miskin. Walaupun peratusan pelajar yang terlibat semakin menurun dari tahun ke tahun, implikasi akibat tindakan ini amat besar seperti terlibat dengan kegiatan jenayah, kehilangan peluang, peningkatan kadar pengangguran dan status sosio-ekonomi yang rendah. Dan ini sesuatu yang disedari Nurul Ezzaty selepas menghabiskan masa selama dua minggu menjadi tutor dan tinggal di sebuah sekolah rendah di pedalaman yang menjadi sebahagian daripada Projek Temuno-Teringai yang dijalankan Charisma Movement.

Menerusi catatan Instagramnya, dia menulis, “Buat pertama kali dalam hidup saya, saya merasai pengalaman berada di sekolah yang tidak mempunyai akses bekalan air, tiada talian telefon dan berhubung dengan pelajar-pelajar muda yang tidak pernah melihat dunia melainkan perkampungan mereka sahaja. Memikirkan bahawa masih ada ratusan jika tidak ribuan pelajar di Malaysia yang berhadapan dengan situasi serupa merupakan sesuatu yang menyedihkan.”

Justeru menerusi Biasiswa Rhodes, dia berharap ia boleh dijadikan sebagai platform untuk menyumbang kembali kepada masyarakat. Tambahnya lagi, “Ia akan menjadikan impian saya semakin hampir menjadi kenyataan iaitu memastikan semua warga Malaysia mendapat akses sama rata kepada peluang-peluang dan kualiti kehidupan yang baik. Saya bukan sahaja mendapat pendidikan bertaraf dunia di Oxford yang dapat melengkapkan lebih banyak kemahiran pada diri saya tetapi juga menjadi sebahagian daripada komuniti Rhodes di mana saya boleh belajar dengan orang-orang yang berkongsi keazaman dan minda sepertinya.”

Nurul Ezzaty turut mengakui kemenangan anugerah biasiswa itu merupakan satu kejutan kepadanya. Dia memberitahu apabila mendapat emel dari pihak Rhodes bahawa dia terpilih untuk program biasiswa mereka, Nurul Ezzaty membaca e-mel berkenaan sebanyak tiga kali untuk memastikan ianya memang betul. Dia turut mengakui menitiskan air mata dan tidak dapat memberitahu berita gembira tersebut kepada ibu bapanya, Encik Hasbullah Yaakub dan Puan Kartina Abdul Latif memandangkan ketika itu ialah waktu awal pagi di Malaysia. Kedua-dua ibu bapanya turut menyokong usahanya dalam pelbagai bidang dan melayannya dan adik-beradiknya yang lain dengan adil.

Semasa membuat proses permohonan, Nurul Ezzaty turut mendapat sokongan rakan-rakan dan Pusat Penyelidikan dan Fellowship Graduan Universiti Pennsylvania (CURF). Tambahnya, “Memandangkan saya perlu pulang ke Malaysia untuk menghadiri temuduga, saya amat bersyukur bila pihak universiti sudi menaja tiket penerbangan saya. Saya sentiasa jujur sepanjang proses pemilihan. Dari proses permohonan sehinggalah sesi temuduga selama 45 minit, saya pastikan membawa diri saya – seorang pelajar Malaysia beragama Islam dan berusia 23 tahun dengan impian yang besar – ke meja berkenaan, memberi usaha yang terbaik dan bertawakal kepada-Nya.”

SUMBER


Ayuh Bangunkan Baitul Hikmah Versi Malaysia!

Siri Syarahan Tokoh Negara 2018 bertajuk “Sumbangan Bidang Terjemahan dalam Pemupukan Kerjasama Ketamadunan Supranasional: Tumpuan Khusus Hubungan Tamadun Melayu-China” telah diadakan di Auditorium Dewan Budaya, Universiti Sains Malaysia (USM), Pulau Pinang pada 11 Mac 2018.

Secara umumnya, Siri Syarahan Tokoh Negara 2018 menampilkan Penyandang Kursi Pengajian Melayu Malaysia-China, Kementerian Pendidikan Tinggi Malaysia (KPM) di Beijing Foreign Studies University, Profesor Datuk Dr. Awang Sariyan. Secara keseluruhannya, Siri Syarahan Terjemahan ini telah dianjurkan oleh Unit Penyelidikan Terjemahan dan Interpretasi (UniTI), Bahagian Terjemahan dan Interpretasi (BATI), Pusat Pengajian Ilmu Kemanusiaan (PPIK), USM Pulau Pinang.

Profesor Datuk Dr. Awang Sariyan telah membuka tirai pengenalan syarahan dengan menerangkan kepentingan nilai ekonomi pengajian terjemahan di Malaysia. Oleh hal yang demikian, kepentingan nilai ekonomi pengajian terjemahan di Malaysia menurut pandangan dan penyelidikan terperinci oleh Profesor Datuk Dr. Awang Sariyan perlu bermula dari peringkat pendidikan terjemahan dan pengajian terjemahan dalam Peperiksaan Sijil Tinggi Persekolahan Malaysia (STPM), pengajian terjemahan di peringkat siswazah dan pengajian terjemahan di peringkat pascasiswazah di Universiti Awam (UA) dan Universiti Swasta (US) di seluruh Malaysia.

Selain itu, kepentingan nilai ekonomi pengajian terjemahan di Malaysia dalam peringkat pendidikan terjemahan dan pengajian terjemahan Sijil Tinggi Persekolahan Malaysia (STPM), pengajian terjemahan di peringkat siswazah dan pascasiswazah di Universiti Awam (UA) sememangnya menepati keperluan pasaran kerja yang tinggi dalam bidang bahasa, pendidikan, terjemahan, linguistik, tamadun, sejarah, hubungan antarabangsa, industri kreatif, kewartawanan dan kesusasteraan di dalam negara Malaysia dan antarabangsa.

Pada dasarnya, kepentingan nilai ekonomi pengajian terjemahan dalam perkembangan sejarah dan tamadun sememangnya penting ke arah memupuk persefahaman dan kerjasama antara tamadun dan negara berdasarkan hubungan sejarah dan budaya dalam tamadun Melayu dengan tamadun China yang bermula ketika era kegemilangan Kesultanan Melayu Melaka di bawah pemerintahan Sultan Mansur Syah (Ruslan Zainuddin, 2004: 144).

Selain itu, menurut Penyandang Kursi Pengajian Melayu Malaysia-China, Kementerian Pendidikan Tinggi Malaysia (KPTM) di Beijing Foreign Studies University, Profesor Datuk Dr. Haji Awang Sariyan turut mengharapkan agar kepentingan bidang terjemahan dan pengajian terjemahan diberikan keutamaan dalam aspek pendidikan negara.

Tegasnya, bidang terjemahan wajar diangkat sebagai salah satu bidang pendidikan di peringkat pengajian ijazah di peringkat siswazah dan pascasiswazah di semua institusi pendidikan tinggi di Malaysia demi memantapkan lagi kajian dan perkembangan bidang terjemahan dan bahasa dalam tamadun dan kehidupan manusia.

Kementerian Pendidikan Tinggi Malaysia (KPTM) diharapkan dapat menjadikan dan mengangkat nilai ekonomi pengajian terjemahan sebagai salah satu komponen kursus wajib Institusi Pendidikan Tinggi untuk semua pusat pengajian. Hal ini demikian jelas terbukti berdasarkan panduan dalam pengajaran dan pembelajaran kursus bahasa, linguistik, sosiolinguistik, terjemahan, penulisan dan kesusasteraan sebagai salah satu asas kemahiran penting bagi semua pelajar terjemahanx.

Selain itu, komponen pendidikan terjemahan dan pengajian terjemahan dalam peperiksaan Sijil Tinggi Persekolahan Malaysia (STPM), selain pengajian terjemahan di universiti awam dan universiti swasta di Malaysia perlu diwujudkan semula agar semua calon STPM dan semua mahasiswa di universiti awam dan universiti swasta memiliki kemahiran asas terjemahan untuk keperluan kerjaya dan kehidupan pada masa hadapan.

Sejarah keunggulan Baitul Hikmah sebagai pusat perkembangan intelektual dan terjemahan agung tamadun Islam pada zaman kerajaan Bani Abbasiyah telah berjaya ketika era kegemilangan tamadun Islam pada zaman Khalifah Al-Makmum. Hal ini demikian jelas membuktikan bahawa sejarah keunggulan Baitul Hikmah melambangkan satu kegemilangan mercu tanda sejarah terjemahan dalam era keemasan tamadun Islam yang boleh dijadikan contoh terbaik untuk mengangkat kembali keunggulan nilai ekonomi pengajian terjemahan di Malaysia.

Selain itu, sejarah keunggulan Baitul Hikmah sebagai pusat perkembangan intelektual dan terjemahan agung tamadun Islam pada zaman kerajaan Bani Abbasiyah jelas terbukti menerusi keunggulan Baitul Hikmah yang dikenali sebagai Khazanatul Hikmah dan Darul Hikmah. Tegasnya, keunggulan Baitul Hikmah sebagai Khazanatul Hikmah dan Darul Hikmah sememangnya berperanan besar sebagai pusat penterjemahan, perpustakaan dan institusi pengajian tinggi yang menawarkan pelbagai kursus profesional dalam bidang bahasa, terjemahan, sains, falsafah, sejarah, tamadun dan kesusasteraan.

Keunggulan Baitul Hikmah sebagai pusat terjemahan dan pusat perkembangan intelektual merupakan hasil pandangan terbuka oleh para pimpinan Khalifah Bani Abbasiyah dalam bidang intelektual. Selain itu, para penterjemah yang dilantik untuk bekerja sebagai pakar penterjemah di Baitul Hikmah tidak terikat dengan faktor agama dan bangsa. Tambahan pula, Khalifah Al-Ma’mun sebagai pencinta seni dan pencinta ilmu falsafah telah meningkatkan lagi kegiatan intelektual dalam era keemasan Baitul Hikmah.

Oleh hal yang demikian, ganjaran wang emas kepada penterjemah telah merancakkan lagi kegiatan keilmuan tersebut sehingga pihak kerajaan dalam zaman Bani Abbasiyah memperuntukkan dana yang besar bagi pembangunan Baitul Hikmah, khususnya untuk membiayai perbelanjaan bayaran gaji dan sebagainya. Malah, dasar terbuka Khalifah Al-Ma’mun dalam Kerajaan Bani Abbasiyah jelas menunjukkan bahawa kesungguhan mereka dalam memajukan bidang intelektual sama seperti hasrat dan kesungguhan yang perlu dilaksanakan dalam memajukan bidang terjemahan di Malaysia dari peringkat Sijil Tinggi Persekolahan Malaysia (STPM) dan peringkat universiti awam dan universiti swasta di Malaysia.

Kemajuan dan keunggulan Baitul Hikmah ketika era pemerintahan Khalifah Al Ma’mun telah berjaya mengangkat kemajuan, keunggulan dan nilai ekonomi Baitul Hikmah sebagai gedung ilmu tersohor tamadun Islam era kerajaan Abbasiyah yang berjaya melahirkan para ilmuwan agama dan ilmuwan umum. Selain itu, kemajuan, keunggulan, nilai ekonomi dan kegemilangan Baitul Hikmah sebagai gedung ilmu tersohor era kerajaan Abbasiyah dan pusat terjemahan unggul d tamadun Islam ketika telah digelar sebagai “The Golden Age Of Islam.”

Demikianlah satu penegasan daripada kesimpulan hujah yang telah disampaikan oleh Prof Dr. Awang Sariyan bahawa keunggulan nilai ekonomi pengajian terjemahan dan kegiatan dunia ilmu pengajian terjemahan karya ilmu bahasa dan kesusasteraan pelbagai bangsa dan bahasa dalam lipatan sejarah era kegemilangan tamadun Islam dan tamadun dunia melambangkan wasilah tamadun, bangsa dan negara.

Demikianlah secara keseluruhannya perbincangan dan kajian tentang nilai ekonomi pengajian terjemahan di Malaysia menerusi syarahan bertajuk “Sumbangan Bidang Terjemahan dalam Pemupukan Kerjasama Ketamadunan Supranasional: Hubungan Tamadun Melayu-China” oleh Profesor Datuk Dr. Awang Sariyan. Oleh hal yang demikian, kepentingan nilai ekonomi pengajian terjemahan di Malaysia perlu bermula dari peringkat pendidikan terjemahan dan pengajian terjemahan Sijil Tinggi Persekolahan Malaysia (STPM), pengajian terjemahan di peringkat siswazah dan pascasiswazah di Universiti Awam (UA) dan Universiti Swasta (US) di Malaysia.

Selain itu, kepentingan nilai ekonomi pengajian terjemahan di Malaysia dari peringkat pengajian terjemahan Sijil Tinggi Persekolahan Malaysia (STPM), pengajian terjemahan di peringkat siswazah dan pascasiswazah berdasarkan di Universiti Awam (UA) amatlah penting demi persaingan dalam memenuhi keperluan pasaran kerja yang tinggi dalam bidang bahasa, pendidikan, terjemahan, tamadun, hubungan antarabangsa, industri kreatif dan kesusasteraan.

Kepentingan nilai ekonomi pengajian terjemahan di Malaysia dan China dengan melihat keunggulan nilai ekonomi pengajian terjemahan Baitul Hikmah dalam era keemasan kerajaan Abbasiyah dalam perkembangan sejarah dan tamadun Islam sejagat mampu memupuk persefahaman dan kerjasama antara tamadun dan negara berdasarkan perhubungan sejarah dan budaya dalam tamadun Melayu dengan tamadun China yang bermula ketika era kegemilangan zaman Kesultanan Melayu Melaka.

Selain itu, usaha untuk mengangkat keunggulan nilai ekonomi pengajian terjemahan di Malaysia diharapkan dapat mengangkat kembali sejarah keunggulan Baitul Hikmah sebagai contoh pusat perkembangan intelektual dan terjemahan agung tamadun Islam pada zaman kerajaan Bani Abbasiyah yang telah berjaya menjalankan kegiatan akademik ketika mencapai era keemasan dan era kegemilangan tamadun Islam pada zaman Khalifah Al-Makmum.

Hal ini demikian jelas terbukti menerusi keunggulan Baitul Hikmah dalam tamadun Islam sebagai Khazanatul Hikmah dan Darul Hikmah. Tambahan pula, keunggulan Baitul Hikmah sebagai “The Golden Age Of Islam” sememangnya berperanan besar sebagai pusat penterjemahan, perpustakaan dan institusi pengajian tinggi yang menawarkan pelbagai kursus profesional dalam bidang bahasa, terjemahan, sains, falsafah, sejarah, tamadun dan kesusasteraan.

Tegasnya, kepentingan nilai ekonomi pengajian terjemahan di Malaysia dan China kini dalam pembangunan tamadun Malaysia, tamadun China dan tamadun Asia sejagat kini melambangkan wasilah tamadun, bangsa dan negara yang bersatu di dalam benua Asia sebagai benua terbesar di dunia.

RUJUKAN:

Awang Sariyan, 2018 “Siri Syarahan Tokoh Negara 2018: “Sumbangan Bidang Terjemahan  dalam Pemupukan Kerjasama Ketamadunan Supranasional: Tumpuan Khusus

Hubungan Tamadun Melayu-China”, 11 Mac 2018.

Mahdi Shuib, Sazlina Othman dan Arjuna@ Mohd. Noor
Yunus, 2016. Sejarah Islam

Penggal 2. Bangi: Penerbitan Pelangi Sdn. Bhd.

Mahayudin Hj. Yahaya, 2001. Tamadun Islam Edisi Kedua. Shah Alam: Penerbit Fajar Bakti.

Modul Puncak
Sejarah STPM Kertas 2 Sejarah Islam (500-1918) Edisi 2016. Kesatuan Guru

Sejarah STPM Melaka.

Ruslan Zainuddin, 2004. Sejarah Malaysia Kertas 2. Shah Alam: Penerbit Fajar Bakti  Sdn Bhd.


Mengembara Ke Pasar-Pasar Eksotik Di Seluruh Dunia

Kita semua sedia maklum mengenai pasar eksotik di Wuhan, China yang dikatakan menjadi punca penularan wabak COVID-19 pada hujung tahun 2019. Namun tahukah kita, terdapat beberapa tempat sedemikian dalam dunia ini?

Mari berkenalan dengan satu demi satu pasar yang menjual haiwan eksotik.

Tomohan ialah sebuah bandar di Sulawesi Utara. Populasi penduduk bandar ini sekitar 100 ribu orang. Apa yang menarik di bandar ini ialah kedudukannya yang berada di tengah-tengah antara bandar-bandar lain di Sulawesi Utara.

Tidak kalah dengan Pasar Wuhan, menu istimewa di Pasar Tomohan ialah tikus, kelawar, biawak, ular dan babi hutan. Semuanya segar dari hutan. Tidak terkecuali kucing dan anjing peliharaan yang dicuri daripada pemilik kemudian diniagakan.

Terdapat beberapa laporan akhbar mengenai tindakan tidak bermoral yang menyik-sa kucing sebelum dipanggang dan dijual. Dalam satu dokumentari makanan juga turut menemubual seorang penduduk yang tidak lagi memakan daging anjing dari pasar itu, kerana pernah anjingnya hilang akibat dicuri dan disyaki dijual di pasar itu.

Banyak juga rancangan dokumentari penggemar makanan yang dirakamkan di pasar ini. Saya tertarik dengan satu video food review di laman Youtube. Saat menemubual seorang peniaga tentang apa lagi haiwan yang dijual di pasar itu, mereka hanya tidak menjual haiwan yang dilindungi oleh undang-undang sahaja.

Pasar ini terletak di Bangkok Thailand. Reputasi pasar ini lebih kepada pasar yang meriah dengan jualan barangan kraf, cenderahati, makanan dan pelbagai lagi. Namun terdapat segelintir peniaga yang melakukan urusniaga haram iaitu menjual haiwan eksotik seperti pelbagai spesis kucing hutan, ular malah monyet terkecil di dunia, pygmy marmoset.

Berbanding Pasar Wuhan dan Tomohan, Chatuchak masih lagi dilakukan secara haram dan tidak dibenarkan oleh pihak berkuasa. Acap kali peniaga ini diserbu oleh pihak berkuasa dan haiwan-haiwan itu dirampas. Hanya yang eksotik sedikit ni pasar ini ialah pelbagai jenis serangga yang dijadikan satay, diba-kar rangup.

Dua tempat ni agak kurang popular. Tetapi pernah beberapa kali masuk ke dalam berita mengenai penjualan haiwan eksotik seperti monyet, anjing, landak dan pelbagai spesis burung.

Terdapat juga video tentang operasi pasar ini yang dirakam untuk menunjukkan kegiatan tidak bermoral ini. Tidak terkecuali penyiksaan terhadap haiwan-haiwan itu.

Senario sama dapat dilihat di Pasar Churachandpur yang menjual tangan monyet di tapak jualan bersama potongan daging besar. Dalam satu laporan Matthew Dresch pada Julai 2020, turut mengepilkan gambar beberapa ekor anjing yang diikat di dalam guni, bersedia untuk dijual.

Kegiatan ini ditentang oleh pihak berkuasa namun masih berlaku penjualan secara haram di beberapa tempat di India seperti Nagaland dan Manipur.

Terdapat empat pasar yang ditulis dalam artikel ini. Namun ini hanya yang dilaporkan berlaku dalam portal berita dan rakaman video yang tersebar. Tentunya masih ada kegiatan haram yang terselindung dari pandangan masyarakat dan pihak berkuasa.

COVID-19 menjadi contoh berlakunya pertembungan patogen dengan manusia. Patogen seperti virus, bakteria dan parasit hidup dalam haiwan perumah secara lumrah alam. Selagi tidak berlaku pemindahan patogen kepada haiwan pembawa kemudian kepada manusia atau terus dari perumah kepada manusia, patogen itu tidak menyebabkan penyakit.

Hubungan manusia dengan haiwan liar ini yang menambah risiko pemindahan patogen kepada manusia seterusnya menyebabkan penularan wabak.

Ditambah lagi dengan kegiatan penyeludupan haiwan ke suatu negara akan menyebabkan penyakit baru ke negara itu. Contoh paling baru ialah penyeludupan spesis tikus dari Ghana yang menyebabkan penularan wabak cacar monyet di Amerika pada tahun 2003. Satu kes pada tahun 2004 di Jerman, seorang lelaki cuba menyeludup dua ekor burung helang yang kemudiannya diperiksa dan mendapati burung itu membawa virus influenza H5N1. Mujurlah tiada kes jangkitan pada manusia berlaku kerana dapat dicegah cepat.

Biarlah haiwan liar ni hidup dalam hutan tu. Jangan diganggu yang tidak sepatutnya.